Melawan Penyelewengan R.AGE Mengenai ICERD

SALAH FAHAM PERTAMA:

“MALAYSIA WAJIB UNTUK MERATIFIKASIKAN ICERD PADA Q1 2019.”

RESPON:
Treati atau konvensyen seperti ICERD adalah sebuah perjanjian antarabangsa di peringkat PBB.

Semua negara yang menganggotai PBB termasuklah Malaysia adalah negara berdaulat dan tidak terikat dengan mana-mana perjanjian termasuklah ICERD, kecuali jika negara tersebut menandatangani atau meratifikasikan perjanjian tersebut.

Maknanya, kalau ada percanggahan antara undang-undang Malaysia dan undang-undang antarabangsa kelak, kesannya ialah treati iaitu undang-undang antarabangsa tersebut akan terpakai di mahkamah antarabangsa.

Mudahnya, kita TIDAK WAJIB untuk TANDA TANGAN atau TERIMA apa-apa treati atau konvensyen antarabangsa,

TETAPI SEKALI KITA SIGN dan RATIFIKASI,
KITA WAJIB AKUR.

Rujukan:
Dr Mohd Yazid Zul Kepli
Anti-terrorism expert. Law lecturer. AML/CFT consultant.
MEMAHAMI ISU ICERD DALAM 3 MINIT
https://goo.gl/aQ3A5T

SALAH FAHAM 2:
“MALAYSIA SAMA TARAF DENGAN KOREA UTARA DAN MYANMAR JIKA TIDAK RATIFIKASI ICERD.”

RESPON:
Ini adalah hujahan tipikal dan ‘short sighted’ yang biasa
digunakan untuk memalukan kita, dengan membandingkan kita dengan 14/15 negara seperti Myanmar dan Korea Utara yang belum menandatangani ICERD.

Ianya adalah perbandingan yang palsu dan tidak adil.
Mereka boleh saja membandingkan Malaysia dengan Amerika Syarikat yang mana juga telah menandatangani perjanjian hak asasi manusia sama banyak dengan Malaysia.

Kedua-duanya telah menandatangani 5 DARIPADA 18 konvensyen hak asasi manusia.

Malah jika kita ambil Konvensyen antarabangsa yang lain seperti CEDAW, yang merupakan konvensyen penghapusan diskriminasi terhadap wanita, US adalah salah satu daripada hanya 8 negara yang belum lagi meratifikasi CEDAW.

Sebuah konvensyen yang mana Myanmar dan Korea Utara pun telah ratifikasikan.

Adakah anda mendengar CNN, CBS, ABC berhujah seperti Rage lakukan,

“US patut malu kerana Myanmar dan Korea Utara pun dah ratifikasikan CEDAW !!” ?

TIDAK. ANDA TIDAK MENDENGARNYA.

..kerana ia adalah argumen perbandingan yang cetek yang tidak masuk akal.

Setiap negara memasuki konvensyen adalah berdasarkan KEPENTINGAN dan KEPERLUANNYA bukannya berdasarkan BERAPA BANYAK NEGARA LAIN telah memasuki konvensyen tersebut.

Rujukan:
Lukman Sheriff Alias
PEGUAM. LLM .University of Cambridge
Responding to Rage compilation of false, half truth, misleading and disingenuous arguments on ICERD
https://goo.gl/DkNJYw

SALAH FAHAM 3:
“ICERD SAMA SAHAJA DENGAN PERKARA 153 KERANA IA MEMBENARKAN POSITIF DISKRIMINASI DAN DASAR AFFIRMATIF MELALUI ARTIKEL 1(4).”

RESPON:
Den quote apa yang dikatakan oleh, YBHG. Dato’ Haji Zainul Rijal Abu Bakar Presiden Persatuan Peguam Muslim Malaysia,

“Ada yang berpandangan Article 1.4 membuka ruang kepada Malaysia untuk terus melaksanakan ‘affirmative actions’ seperti keistimewaan kepada Bumiputra, kedudukan istimewa Islam dan Raja Raja Melayu. Saya tidak bersetuju dengan pandangan ini kerana jika kita lihat proviso Article 1.4 ada menjelaskan bahawa,

“provided, however, that such measures do not, as a consequence, lead to the maintenance of separate rights for different racial groups and that they shall not be continued after the objectives for which they were taken have been achieved.”

Di Malaysia orang Islam dan orang bukan Islam mempunyai undang undang berbeza dalam beberapa aspek seperti undang undang keluarga, perwarisan, kesalahan melanggar perintah agama Islam dan beberapa perkara lain.

Malah hak keistimewaan Bumiputera juga tidak ditetapkan tempohnya.

Hal ini tidak MELAYAKKAN Malaysia melaksanakan
affirmative actions seperti proviso Article 1.4 tersebut.”

Mudah fahamnya untuk menggunakan peruntukan 1(4) dalam ICERD ini:

1. Tidak boleh ada pembahagian hak di antara kaum-kaum.

2. Ada hadnya, jika objektif positif diskriminasi telah tercapai maka ianya harus dihentikan.

Yang mana bercanggah dengan peruntukan Perkara 153 yang menjamin hak-hak tersebut tanpa had masa ataupun objektif yang telah dipersetujui.

Kita ambil contoh Artikel 153, 89 and 8(5)(f), adakah ada had masa ataupun objektif tertentu untuk peruntukan-peruntukan ini dihentikan kelak?

Bila tarikh luput dan apakah objektif Tanah Rezab Melayu?

Bila tarikh luput dan apakah objektif Rejimen Askar Melayu?

Bila tarikh luput dan apakah objektif Hak Keistimewaan Orang Melayu dan Bumiputera Sabah Sarawak?

Jawapan bagi soalan-soalan diatas adalah, TIADA.

Rujukan:
YBHG. Dato’ Haji Zainul Rijal Abu Bakar Presiden Persatuan Peguam Muslim Malaysia
Isu ICERD
https://goo.gl/VJPTHk

Nota Kaki untuk SALAH FAHAM 3:

Dalam laporan-laporan UPR di PBB sebelum ini, bertahun-tahun sebelum ini, mereka-mereka ini juga yang merupakan PRO-ICERD kerap melobi dan mengatakan bahawa Artikel 153 adalah diskriminasi terhadap kaum lain. Tetapi bila mana mereka ingin meratifikasi ICERD, mereka katakan pula Artikel 153 adalah selaras dgn ICERD yg benarkan “afirmatif action” dan tak perlu dipinda.

Anda masih percaya dengan kata-kata mereka lagi?

Tepuk dada tanya selera.

SALAH FAHAM 4:
“ICERD TIDAK MELIBATKAN DISKRIMINASI TERHADAP AGAMA.”

RESPON:

Benar ICERD tidak meletakkan “agama” dalam definisi diskriminasi kaum menurut Artikel 1(1) ICERD. Namun Artikel 5(d)(vii) ICERD mengiktiraf kebebasan pemikiran, kesedaran dan agama sebagai hak yang perlu diberi tanpa diskriminasi berasaskan kaum.

Malah dalam banyak keadaan dan konteks, agama adalah seiring dengan “asal etnik” atau “kaum”. Sebagaimana Malaysia, Melayu lazimnya Islam, kaum India lazimnya Hindu. Artikel 160 Perlembagaan Persekutuan jelas mendefinisikan Melayu sebagai beragama Islam.

Maka Melayu dan Islam berpisah tiada.

Anda kena tahu bahawa CERD adalah merupakan Jawatankuasa yang ditubuhkan menurut Artikel 8 ICERD yang mempunyai kuasa memantau dan menegur Negara ahli tentang isu diskriminasi kaum.

Walaupun definisi “agama” tidak dimasukkan secara tersurat dalam ICERD, CERD telah mengambil kira aspek agama dalam tindakannya. CERD dalam sesi ke 75 pada tahun 2009 melalui “General Recommendation No. 32” menyatakan seperti berikut:-

“The principle of enjoyment of human rights on an equal footing is integral to the Convention’s prohibition of discrimination on grounds of race, colour, descent, and national or ethnic origin. The “grounds” of discrimination are extended in practice by the notion of“intersectionality” whereby the Committee addresses situations of double or multiple discrimination – such as discrimination on grounds of gender or religion – when discrimination on such a ground appears to exist in combination with a ground or grounds listed in article 1 of the Convention…”

Dan tahukah anda bahawa Qatar, Saudi mempunyai pegalaman di mana CERD telah masuk campur dalam urusan agama Islam seperti perundangan Syariah, Fara’id mereka manakala Iran telah ditegur oleh CERD megenai perihal penindasan kepada ajaran Bahai di negara mereka?

Mahu berhujah ICERD tidak akan menjejaskan agama lagi?

Fikir semula.

Rujukan:
Yusfarizal Yussoff, PEGUAM
ICERD: Pengajaran dari Qatar, Saudi dan Iran
https://goo.gl/X4ExiC

SALAH FAHAM 5:

“ICERD TIDAK BOLEH MENIDAKKAN STATUS PERLEMBAGAAN PERSEKUTUAN SEBAGAI UNDANG-UNDANG TERTINGGI DI NEGARA INI DAN MENCABAR KEDAULATAN NEGARA.”

RESPON:
YA, memang benar ICERD mungkin tidak terpakai secara terus pada mulanya di peringkat mahkamah di negara kita apabila Malaysia meratifikasikan ICERD ini kelak, kerana untuk meratifikasi ICERD itu sendiri adalah proses di mana undang-undang ini dibawa ke Parlimen untuk dibahas dan Undang-undang kita akan dipinda dan diolah agar selari keduanya.

Namun, kena ketahui bahawa apabila kita menandatangani dan meratifkasi ICERD ini, PBB mempunyai mekanisma untuk memastikan bahawa negara yang telah menandatangani dan meratifikasinya untuk memenuhi objektif konvensyen ataupun treati tersebut, di mana sebuah komitee akan ditubuhkan
berdasarkan Artikel 8 ICERD yang dikenali sebagai Committee on the Elimination of Racial Discrimination (CERD)

Komitee ini bertugas sepenuhnya untuk melihat perkembangan Malaysia, sama ada kita sudah memenuhi komitmen kita seperti mengubah polisi, dasar dan undang-undang untuk memenuhi hasrat perjanjian tersebut.

Malah setiap 4 tahun kita kena membuat laporan progress
apa yang Malaysia telah buat untuk memenuhi ICERD tersebut.

Ringkasnya, YA memang benar Perlembagaan Persekutuan akan kekal sebagai undang-undang tertinggi negara selepas kita meratifkasiICERD pada mulanya dan selagi kita tidak meminda undang-undang kita, tapi..

Persoalan yang harus kita tanya diri kita semua, adakah melalui langkah menandatangani dan meratifikasi ICERD ini akan menyebabkan kita terpaksa meminda undang-undang kita demi memenuhi objektif ICERD mungkin bukan esok, lusa, tapi 10 tahun, 20, 30 tahun akan datang apabila ada tekanan dari pihak antrabangsa itu sendiri kelak?

Kita kena tanya diri kita semula.

Rujukan:
Prof madya Dr. Shamrahayu Abd Aziz, Pensyarah Undang-Undang (Perlembagaan) Universiti Islam Antarabangsa Malaysia (UIAM)
ICERD, Mampu Gugatkan Ketuanan Melayu?
https://goo.gl/is9qd2

SALAH FAHAM 6:
“PERKARA 153 ADA ‘TAMAT TEMPOH’ DAN AKAN BERAKHIR APABILA IANYA SUDAH DIFIKIRKAN MUNASABAH?”

RESPON:
Perkataan ‘YANG MUNASABAH’ (REASONABLE) dalam Artikel 153 adalahmerujuk kepada “PERKADARAN” (PROPORTION) yang diperuntukkan untuk “Bumiputera”.

Sebagai contoh, jika Sultan memikirkan secara ‘MUNASABAH’ (REASONABLE) untuk memperuntukkan katakanlah 70% ‘PERKADARAN’ (PROPOTION) kepada Bumiputera maka ianya akan kekal SELAMANYA dengan jumlah demografi tersebut.

TIDAK SESEKALI ianya telah ditafsirkan bahawa MUNASABAH itu suatu hari nanti NILAINYA akan menjadi TIADA dan PERKADARAN tersebut akan TAMAT setelah menemui OBJEKTIFNYA.

Den quote apa saudara Lukman Sheriff kata “Azmi Shahrum reading of the whole clause 153 based on reasonableness outside the scope of proportion is erroneous wrong and disingenuous..”

Apakah pula ‘economic EQUILIBRIUM’ untuk Perkara 8(5)(f) yang melibatkan dengan penyertaan Bumiputera dalam Rejimen Askar Melayu?

THESE ARE NONSENSICAL HALF-BAKED ARGUMENT.

RESPON:
Untuk menggunakan hujah ini, R.age KENA berlaku JUJUR.

KENA JUJUR,
Untuk menggunakan provisi dalam Artikel 20, ‘reservation’mestilah selari dengan objektif ICERD iaitu tiada diskriminasi di antara kaum dibenarkan.

KENA JUJUR,
‘Reservation’ dalam artikel 20 tersebut juga
sebenarnya boleh ditolak jika ada bantahan daripada 2/3 negara lain yang mendatangani ICERD.

KENA JUJUR,
Malaysia mungkin akan menjadi negara yang paling banyak menyenaraikan pengecualian yang perlu dibuat, diantara contoh-contoh pengecualian (reservation) yang mungkin akan dibuat untuk Malaysia selari dengan ICERD adalah seperti berikut:

a. Artikel 2.1 tentang memansuhkan atau meminda apa-apa undang-undang yang ada asas diskriminasi – bagi mempertahankan kewujudan mahkamah Syariah sebagai mahkamah khusus untuk orang Islam, enakmen-enakmen syariah yang terpakai hanya untuk orang Islam, institusi-institusi zakat yang memberi pengecualian cukai kepada orang Islam, jabatan-jabatan agama Islam, dsb.

b. Artikel 2.2 (tentang membolehkan polisi untuk membantu sesuatu kaum sekira keadaan memerlukan sehingga mereka tidak lagi didiskriminasi) sebagaimana dicadangkan – untuk mengekalkan dasar afirmatif kepada bumiputera.

c. Artikel 4(c) tentang institusi awam yang berasaskan “diskriminasi” kaum – untuk pertahankan MARA, MRSM, UITM, Askar Wataniah dll

d. Artikel 5(d)(iv) tentang hak memilih pasangan – bagi mengelakkan liberalisasi perkahwinan jantina yang sama (kerana LGBT juga boleh disifat sebagai diskriminasi).

e. Artikel 5(d)(v) tentang hak memiliki hartanah (sebagaimana dibuat oleh Tonga yang mahu mempertahan pemilikan tanah oleh orang asal Tonga) – bagi mempertahankan Tanah Rizab Melayu, dan syarat-syarat kuota bumiputera bagi pemilikan hartanah.

f. Artikel 5(d)(vi) tentang pewarisan harta – bagi mempertahankan sistem faraid Islam yang berjalan seiring dengan pewarisan bukan Islam.

g. Artikel 5(d)(vii) tentang kebebasan berfikir, kesedaran dan agama – bagi membanteras pemikiran-pemikiran sesat seperti Syi’ah, Qadyani dsb.

h. Artikel 8 tentang rujukan kepada Jawatankuasa.

i. Artikel 22 tentng rujukan kepada ICJ.

j. Pengecualian tentang pengiktirafan negara haram Israel (sebagaimana dibuat oleh beberapa Negara Islam).

Pendek kata, Malaysia mungkin menjadi negara yang paling banyak menyenaraikan pengecualian, dan tentunya akan menjadi kritikan hebatantarabangsa.

Jadinya,

Mengapa kita nak BUKA RUANG untuk di KRITIK dan di TEKAN oleh masyarakat antarabangsa?

Rujukan:
Yusfarizal Yussoff, PEGUAM
‘Mahu hapus diskriminasi tak semestinya guna acuan ICERD’
https://goo.gl/jiZ7ct

RESPON:
TIDAK BOLEH BUAT BODOH.Negara yang telah meratifikasi, mestilah mematuhi semua kewajiban yang ditetapkan dalam perjanjian hak asasi manusia, dan secara umum tidak boleh mengelakkannya tanpa alasan yang kuat dan sah.

Perkara 26 Konvensyen Vienna mengenai Undang-Undang Perjanjian 1969 menyatakan,

Setiap perjanjian yang berkuatkuasa mengikat pihak (negeri) kepadanya dan harus dilakukan oleh mereka dengan suci hati (good faith). Memasuki suatu perjanjian, tanpa hasrat yang serius untuk melaksanakan obligasi yang dilampirkan adalah
tidak patut dan tidak jujur.

Memasuki ke dalam sebuah perjanjian dengan hasrat melakukan ‘reservasi’ yang bercanggah dengan objektif dan tujuan perjanjian itu adalah sesuatu yang menjijikkan.

“The reality about international human rights law is that there is no central police or compulsory judicial authority that can control all the sovereign states in the world. Given the lack of effective international enforcement mechanisms in the human rights world, the pacta sunt servanda obligation in substantive reality is vital..”

Rujukan:
Assoc. Prof. Dr. Shahrul Mizan bin Ismail
Associate Professor of Law at the Faculty of Law,
National University of Malaysia (UKM)
ICERD, human rights and why Malaysia must practise good faith
https://goo.gl/B6siJL


Masjid Phoenix: Antara Masjid Tertua China

Tidak, Masjid Phoenix bukan dibina oleh Harry Potter 🤣

Dipercayai dibina sekitar zaman Dinasti Tang dan Song oleh pedagang Arab Muslim, Masjid Fenghuang merupakan suatu contoh gabungan senibina Timur Tengah dengan tempatan China. Nama lain masjid ini ialah ‘Tokong Agama Hakikat’ (真教寺 Zhenjiao Si).

Fenghuang bermaksud Phoenix, sejenis burung mistik yang mewakili kebesaran Maharani, manakala Maharaja diwakili oleh Naga. Masjid ini diberi nama sedemikian kerana bentuk bangunannya menyerupai burung Phoenix.

Masjid Phoenix yang seluas 2,600m² adalah satu-satunya masjid di Hangzhou sepanjang zaman dinasti-dinasti diraja. Sebut pasal Hangzhou, pastinya terbayangkan permandangan indah Tasik Barat (Xihu 西湖). Ibn Battutah dilaporkan pernah berkunjung ke situ juga pada tahun 1345, dan begitu juga dengan Marco Polo. Hangzhou mengingatkanpenulis kepada Chakoi (Yàuh ja gwái 油炸鬼 / “Hantu Goreng”) kerana kaitannya dengan peristiwa fitnah terhadap Panglima Yue Fei 岳飞.

Semasa China dijajah Monggol dengan pemerintahan Dinasti Yuan, masjid ini mengalami beberapa penambahbaikan. Antaranya, seorang ulama Arab bernama Alauddin menaja pembaikiannya. Kali terakhir Dewan Solat tersebut diubahsuai adalah tahun ke-18 Zhiyuan 至元 (1281) di bawah pemerintahan Kublai Khan.

Asalnya Masjid Fenghuang mempunyai menara azan, namun telah dirobohkan pada tahun ke-17 Republik China (1928) disebabkan pembinaan jalanraya berhampirannya.
Memasuki abad ke-21, jumlah kehadiran jemaah kian bertambah sehingga Masjid Fenghuang tidak lagi mampu menampungnya lagi.

Disebabkan isu ini, projek pembinaan Masjid Hangzhou (杭州清真寺) telah disenarai pendekkan antara projek pembinaan utama pada tahun 2011. Tahun seterusnya, ia telahpun dipersetujui oleh Suruhanjaya Pembaharuan dan Pembangunan Bandar Hangzhou (杭州市发展改革委员会).

Mulai 12 Oktober 2012, upacara peletakan batu asas dilancarkan dan pembinaannya siap pada tahun 2016. Pada bulan Shaaban 1438H bersamaan dengan Mei 2017, Masjid Hangzhou yang seluas 7,252m² telah dibuka untuk solat dengan rasminya.

Walaupun tidak lagi digunakan sebagai masjid solat Jumaat, Masjid Fenghuang dikekalkan sebagai khazanah negara, kerana ia adalah salah satu daripada empat masjid tertua di China (中国四大古寺). Statusnya kekal sejak diwartakan oleh kerajaan China sebagai tapak bersejarah kebangsaan pada 25 Jun 2001.

Nota: 3 masjid lain yang tertua di China termasuklah:

• 扬州仙鹤寺 Masjid Xianhong, Yangzhou
• 广州怀圣寺 Masjid Huaisheng, Guangzhou
• 泉州清净寺 Masjid Ashab/Qingjing, Quanzhou


Bahasa Melayu Semakin Longlai Dalam Perundangan

Bahasa Melayu merupakan bahasa kebangsaan dan bahasa rasmi bagi Malaysia. Hal ini jelas dapat kita lihat sebagaimana yang diperuntukkan dalam Perkara 152(1) Perlembagaan Persekutuan yang secara jelas menetapkan bahasa Melayu itu sebagai bahasa kebangsaan. Seksyen 2 Akta Bahasa Kebangsaan 1967 juga melantunkan nada yang sama dalam mengangkat bahasa Melayu sebagai bahasa kebangsaan yang mana hendaklah bahasa ini digunakan dalam segala maksud rasmi dan urusan rasmi kerajaan.

Apa yang kita lihat ini merupakan pengiktirafan secara rasmi melalui lunas undang-undang negara, ke atas bahasa Melayu sebagai bahasa nombor satu dan secara tidak langsung ini menandakan perlunya suatu usaha bersepadu yang berterusan untuk menjulang, memuliakan dan memartabatkan bahasa Melayu dalam semua bidang-bidang profesional termasuklah dalam bidang kehakiman dan perundangan. Memetik Akta Dewan Bahasa dan Pustaka (Disemak – 1973), usaha pemartabatan bahasa kebangsaan ini selaras dengan tujuan asal mengapa Dewan Bahasa dan Pustaka (DBP) dibentuk dan diasaskan yakni antara lainnya, untuk menggalakkan pengunaan bahasa kebangsaan secara meluas bagi segala maksud mengikut undang-undang yang sedang berkuat kuasa (Awang Sariyan, 2020).

Dalam konteks perbicaraan di mahkamah, walaupun bahasa Inggeris merupakan bahasa utama yang sebenarnya paling kerap digunakan selepas negara ini mencapai kemerdekaaan, namun bahasa Inggeris sebenarnya tidak boleh lagi kekal digunakan apabila tamat tempoh sepuluh tahun selepas Hari Merdeka seperti yang termaktub dalam Perkara 152(4) Perlembagaan Persekutuan. Yang demikian itu dapat kita perhatikan dalam Seksyen 8 Akta Bahasa Kebangsaan 1967 yang berbunyi, “Segala prosiding (selain pemberian pemberian keterangan saksi) dalam Mahkamah Persekutuan, Mahakamah Rayuan, Mahkamah Tinggi atau mana-mana Mahkamah Rendah hendaklah dalam bahasa kebangsaan.”

Seksyen yang sama juga menyebut sambungannya, “Dengan syarat bahawa Mahkamah boleh, sama ada atas kehendaknya sendiri atau atas permintaan mana-mana pihak dalam mana-mana prosiding dan selepas menimbangkan kepentingan keadilan dalam prosiding itu, memerintahkan supaya prosiding itu dijalankan sebahagiannya dalam bahasa kebangsaan dan sebahagiannya dalam bahasa Inggeris.”

Dengan sekali pandang sahaja, kita dapat mentafsirkan daripada ayat yang disusun itu, bahawa bahasa Melayulah satu-satunya bahasa yang boleh digunakan dalam perbicaraan di mahkamah, dan sekiranya tidak boleh digunakan kerana barangkali atas permintaan pihak yang terlibat dalam perbicaraan itu, tetap juga bahasa Melayu mesti diguna pakai sebahagiannya ketika berlangsungnya prosiding tersebut. Tidak boleh dinafikan terus penggunaannya seratus peratus.

Jika dinafikan, maka itu akan menyebabkan berlakunya pelanggaran undang-undang bahasa kebangsaan ini. Dan sekalipun peruntukan Seksyen 8 ini memberikan wewenang kepada mahkamah untuk menjalankan prosiding itu dalam mod campuran bahasa Melayu-bahasa Inggeris, namun pihak mahkamah tidak sepatutnya sesuka hati mengambil kesempatan atas pengecualian ini untuk tidak menggunakan bahasa Melayu dalam menjalankan perbicaraannya itu.

Perlulah pengecualian yang disediakan ini, digunakan hanya jika mahkamah betul-betul telah mempertimbang keperluan itu dengan sesungguh cermat dan hanya jika mahkamah mempunyai sebab yang munasabah dan masuk akal. Hal ini penting agar pengecualian ini tidak disalahgunakan pihak mahkamah, atau mana-mana pihak yang terlibat dalam prosiding itu. Jika mahkamah merasakan mereka terpaksa menggunakan mod campuran bahasa ini, tetapi keadaan “terpaksanya” itu berpunca daripada kelemahan tuan hakim sendiri atau peguam, yang ada antaranya tidak mampu menguasai bahasa Melayu, maka itu bukan mahkamah yang terpaksa, tetapi sengaja cari penyakit. Ini sekadar contoh.

Adakah wujud pengamal undang-undang yang teramat lemah penguasaan bahasa kebangsaannya, yang mungkin setaraf gred D, E atau lebih teruk lagi, F kalaulah disoroti dari pemarkahan peringkat SPM? Memang saja ada dan bukan sedikit pula bilangannya. Mereka ini rata-ratanya mendapat pendidikan asing dan lebih selesa menggunakan bahasa Inggeris yang disalahanggapnya sebagai lebih akademik dan tinggi nilai kesarjanaannya berbanding bahasa Melayu yang kononnya kekampungan. Pengamal undang-undang yang memegang IC biru seperti mereka ini sepatutnya berasa malu kerana tak guna jika betul berhasrat mahu mengamalkan undang-undang Malaysia, namun tidak reti bahasa kebangsaan negara sendiri.

Ironinya, salah satu syarat yang dikenakan Perlembagaan Persekutuan ke atas mana-mana orang yang berminat untuk memohon kewarganegaraan Malaysia (melalui naturalisasi) ialah si pemohon hendaklah “mempunyai pengetahuan yang memadai dalam bahasa Melayu”.

Bagi maksud ini, boleh rujuk Perkara 19(1). Bagi kewarganegaraan Malaysia yang dipohon melalui pendaftaran pula, salah satu syarat yang dikenakan juga kepada pemohon ialah “mempunyai pengetahuan asas dalam bahasa Melayu”, menurut Perkara 16 Perlembagaan Persekutuan. Jika pengamal undang-undang tempatan sendiri tidak mempunyai “pengetahuan yang memadai dalam bahasa Melayu” atau “pengetahuan asas dalam bahasa Melayu”, maka eloklah kita fikir-fikirkan semula di mana silapnya.

Jadi, mengapa perlu mahkamah terus bertegas dan malahan berdegil menggunakan bahasa Melayu dalam semua keadaan? Kerana jika kita ke luar negara, ke mana-mana negara pun atas muka bumi ini, ke negara Jerman misalnya, sudah tentulah bahasa yang digunakan bagi tujuan urusan di mahkamah mereka itu, ialah bahasa Jerman. Begitu juga jika kita ke Jepun, hakim yang bijaksana akan tetap menggunakan bahasa Jepun dalam menulis alasan penghakimannya yang panjang menjela-jela itu, walaupun pihak-pihak yang terlibat dalam perbicaraan itu, tidak semestinya semua berbangsa Jepun dan meneguk sake.

Tambahan pula, hanya disebabkan hakim atau peguam itu seorang yang tidak faham bahasa Melayu, terpaksa dilaksanakan mod campuran yang janggal itu, maka yang demikian itu adalah tidak adil dan bersifat diskriminasi kepada parti-parti dalam prosiding yang sudah pun sedia ada menguasai bahasa Melayu. Jika si fulan yang tidak dapat menguasai bahasa kebangsaan, lalu itu masalah si fulan, bukan masalah mahkamah atau undang-undang pula. Undang-undang tidak perlu dilenturkan semata-mata untuk menutup kelemahan si fulan dan memuaskan kehendaknya.

Bahasa Inggeris hanya dan sepatutnya hanya boleh digunakan dalam tempoh sepuluh tahun selepas merdeka itu iaitu sehingga tahun 1967 sahaja. Hal ini juga melibatkan segala naskhah sahih undang-undang, Rang Undang-Undang (RUU), Akta Parlimen, undang-undang subsidiari dan pindaan seperti yang dapat dilihat dalam Perkara 152(3) Perlembagaan Persekutuan.

Rasionalnya tempoh sepuluh tahun ini adalah kerana kerajaan mengambil kira faktor dan realiti bahawa pengamal undang-undang pascamerdeka ketika itu tidak mahir menggunakan bahasa Melayu kerana majoriti mereka mendapat pendidikan undang-undang hampir sepenuhnya dari institut pendidikan Inggeris dan istilah undang-undang dalam bahasa Melayu zaman itu masih terlalu sedikit, tidak lengkap dan banyak kelemahan (Badan Peguam Malaysia, 2008). Namun begitu, peruntukan yang nampak kemas dan cantik di atas kertas ini, diakui masih mempunyai beberapa isu dari segi pelaksanaannya dalam realiti kehidupan sebenar.

Sekarang kita cuba lihat pula sejarah ringkas dan letak duduknya bahasa Melayu ini. Secara umumnya, bahasa merupakan alat komunikasi dan interaksi yang berfungsi sebagai alat pencatat, perakam, penimbun, penyebar dan pewaris ketamadunan dan keilmuan sesebuah bangsa (Rozita Che Rodi, & Hashim Musa, 2014). Bahasa melambangkan kebijaksanaan, kesarjanaan dan keintektualan sesebuah peradaban kerana sifatnya yang bukan sahaja sebagai alat interaksi di antara anggota masyarakat, tetapi juga sebagai medium utama mencipta dan memindahkan ilmu pengetahuan.

Menurut Amat Juhari Moain (1994), bahasa Melayu merupakan salah satu bahasa nombor satu yang menjadi bahasa rasmi mahupun bahasa kebangsaan di empat buah negara di Asia Tenggara seperti Malaysia dalam Perkara 152, Perlembagaan Persekutuan, Indonesia dalam Pasal 36, Undang-Undang Dasar 1945, Singapura dalam Perkara 153A, Perlembagaan Republik Singapura dan Negara Brunei Darussalam dalam Perlembagaan 1959. Selain negara-negara yang dinyatakan ini, bahasa Melayu juga masih dipertuturkan dengan dominan di bahagian negeri-negeri Melayu Utara khususnya di daerah Pattani, Yala, Narathiwat dan Songkhla (Adlinahani Khalil, 2020) serta kawasan-kawasan lain seperti selatan Vietnam dan Filipina.

Menurut Asmah Omar (2008), bahasa serumpun di Alam Melayu ialah bahasa Melayu yang berkait rapat dengan etnik peribumi yang berdiam di kawasan ini. Alam Melayu di sini merujuk kepada kawasan dari Madagaskar ke Tanah Melayu, Papua New Guinea, Australia, New Zealand, Kepulauan Pasifik dan Taiwan (Nik Hassan Shuhaimi, 2016). Secara ringkasnya, bahasa Melayu merupakan salah satu bahasa yang tergolong dalam keluarga besar bahasa-bahasa Austronesia atau Melayu-Polinesia. Bahasa Melayu lama banyak dikatakan banyak dipengaruhi oleh bahasa Sanskrit, salah satu bahasa yang tertua di dunia. Contoh perkataan dalam bahasa Melayu lama ialah dosa, pahala, raja dan syurga. Dalam keluarga bahasa Austronesia, bahasa Melayu ialah bahasa yang paling banyak diteliti dan dikaji. Prasasti menggunakan bahasa Melayu yang tertua setakat ini ialah di Kedukan Bukit yang bertarikh 683 Masihi (Ahmad Juhari Moain, 1994). Prasasti ini dipahat ketika zaman Empayar Maritim Sriwijaya.

Di semenanjung Tanah Melayu, bahasa Melayu digunakan dalam hampir semua perkara termasuklah dalam urusan jual beli dan perdagangan, perundangan, bahasa istana, bahasa ilmu dan sebagainya. Kemasyhurannya terlalu ketara sehinggakan bahasa Melayu digelar sebagai lingua franca Kesultanan Melayu Melaka iaitu bahasa penghubung dan pengantarabangsaan yang mempermudah segala urusan. Para pedagang asing contohnya, menguasai bahasa Melayu untuk menjalankan transaksi jual beli di antara satu sama lain. Hal ini sangat signifikan kerana Melaka merupakan pusat perdagangan dunia yang terkenal dan pengiktirafan bahasa Melayu oleh masyarakat dunia menunjukkan prestijnya yang luar biasa. Kehebatan Melaka ditulis oleh seorang Portugis bernama Tome Pires dalam Suma Oriental yang menyatakan “di pelabuhan Melaka biasanya terdapat 84 bahasa digunakan” untuk melambangkan kerancakan aktiviti perdagangan dan kehidupan yang berlaku di Melaka ketika itu.

Tambahnya lagi, sesiapa yang menguasai Melaka, maka dia akan dapat menguasai Venice. Pelabuhan Venice bolehlah dikatakan sebagai antara pelabuhan yang paling terkenal dan tersibuk di Eropah. Kenyataan Pires ini menunjukkan pelabuhan Melaka tidak kurang kualitinya jika dibandingkan dengan pelabuhan terhebat Eropah. Seterusnya, penulis Portugis bernama Duarte Barbosa pula mencatatkan bahawa Melaka ialah pelabuhan yang amat kaya dengan jumlah perdagangan dan aktiviti perkapalan yang sangat banyak (Zainal Abidin Wahid, 1990). Sebelum kedatangan tulisan Rumi yang berabjad Roman, tulisan Jawi yang dipengaruhi tulisan Arab merupakan tulisan utama bagi bahasa Melayu. Menurut Dewan Bahasa dan Pustaka (2005), Jawi bermaksud bahasa Melayu. Proses perumian bahasa Melayu secara besar-besaran bermula pada tahun 1904 oleh Richard James Wilkinson sebelum direformasi oleh pendeta Za’ba pada tahun 1924. Disebabkan masalah kekeliruan yang timbul, reformasi ejaan sekali lagi dilaksanakan pada tahun 1972 yang dinamakan Ejaan Rumi Baharu (Asmah Omar, 1989).

Selain masalah yang disebutkan awal-awal tadi, terdapat beberapa isu lain yang menghantui bahasa Melayu dan pengunaannya. Isu tersebut antara lainnya adalah status bahasa Melayu yang seakan-akan rendah tarafnya dalam sistem pendidikan negara (Awang Sariyan, 2020). Hal ini dapat dibuktikan tatkala pengajaran dalam kuliah di banyak institusi pengajian awam adalah menggunakan bahasa Inggeris dan bukannya bahasa Melayu. Sebagaimana yang dipetik oleh Awang Sariyan (2020), pemakaian bahasa Inggeris ini pula melibatkan kursus-kursus kritikal seperti perubatan, sains, undang-undang dan kejuruteraan. Misalnya, dalam kursus undang-undang prasarjana yang ditawarkan universiti awam, hanya Universiti Kebangsaan Malaysia (UKM) yang menawarkan kursus ini dalam bahasa Melayu. Bahasa Melayu perundangan juga dikatakan terlalu jauh ketinggalan dari aspek perkembangan linguistik dan kosa katanya (Teo Kok Seong, 2016).

Malang sekali, inilah realiti bagaimana bahasa Melayu seolah-olah dianaktirikan sesetengah universiti awam atas dasar kononnya bahasa Inggeris itu lebih moden, terkedepan dan ilmiah. Alasan pembelajaran dalam bahasa Melayu membuatkan pelajar lebih sukar berjaya adalah alasan yang selalu kedengaran namun alasannya itu ternyata amat dangkal dan tidak masuk akal. Manakan tidak, hendak seribu daya tak hendak seribu dalih. Hakikatnya, banyak negara dunia pertama yang tidak pula mengetepikan bahasa ibunda mereka, namun tetap berjaya untuk terus mengecapi kemajuan dalam pelbagai bidang. Malah, rakyat mereka amat berbangga dan tidak segan dengan bahasa sendiri sehinggakan pelancong asing dan ekspatriat mesti sekurang-sekurangnya memahirkan diri dengan asas bahasa mereka itu dan tidaklah boleh bergantung hanya kepada bahasa Inggeris untuk berkomunikasi dan berinteraksi. Malaysia sepatutnya menjadikan bahasa Melayu sebagai keutamaan dalam segala hal kerana dengan cara itu, jati diri, maruah dan rasa kebanggaan akan dapat dipupuk dan diperkuat (Rozita Che Rodi & Hashim Musa, 2014).

Selain itu, tidak keterlaluan jika dikatakan bahawa bahasa Melayu dilayan sebagai bahasa kelas kedua di mahkamah-mahkamah Malaysia. Walaupun bahasa ini digunakan secara kerap oleh mahkamah rendah, namun di mahkamah atasan yakni Mahkamah Tinggi, Mahkamah Rayuan dan Mahkamah Persekutuan, bahasa Melayu masih kelihatan agak terpencil penggunaannya (Zainul Rijal Abu Bakar, 2021). Walaupun berdekad-dekad lamanya teks rasmi undang-undang telah dirangka, disunting, ditulis dan dicetak dalam bahasa Melayu, namun bahasa kebangsaan seakan-akan semakin diketepikan apabila peguam dan hakim nampaknya lebih gemar merujuk kepada naskhah sahih terjemahan bahasa Inggeris dalam kamar prosiding. Hanya disebabkan bahasa Inggeris telah terlalu lama digunakan dalam arena perundangan, maka dalam diri mereka ini timbul rasa terlebih selesa dan lantaran itu mereka tidak berkeinginan untuk keluar dari zon ini.

Di samping itu, ramai hakim mahkamah atasan yang menulis teks alasan penghakiman penuh dalam bahasa Inggeris berbanding bahasa Melayu dan peguam pula, bertindak berhujah dalam bahasa Inggeris. Penyisihan bahasa Melayu ini sebenarnya berpunca dari sikap hakim dan peguam itu sendiri (Zainul Rijal Abu Bakar, 2021). Tidak kurang juga polemik ini disumbang oleh mereka yang terlalu bergantung kepada rujukan undang-undang yang ditulis dalam bahasa Inggeris (Izzati Rozman, 2018). Jelas, cabang kehakiman perlulah bangkit dari kelalaian dalam memperjuangkan bahasa kebangsaan selari dengan apa-apa peruntukan berkaitan yang telah sedia ada termaktub dalam naskhah undang-undang tertinggi di negara ini.

Akhir sekali, isu yang turut berbangkit berkaitan bahasa Melayu adalah betapa lemahnya penghayatan rakyat Malaysia secara umumnya untuk terus konsisten menggunakannya dalam kehidupan seharian. Ungkapan “bahasa Malaysia” yang acap kali kita dengari itu sebenarnya hanyalah ungkapan rekaan yang dicipta pihak pemerintah (atau pemimpin politik) untuk menghasilkan rasa kebersamaan rakyat Malaysia yang berbilang kaum ke atas bahasa Melayu selain menguatkan semangat perpaduan (Noresah Baharom, 2005). Ungkapan ini tidak wujud dalam Perlembagaan Persekutuan yang sehingga ke hari ini, masih mengekalkan pengunaan ungkapan “bahasa Melayu”.

Ironinya, walaupun ungkapan bahasa Malaysia terus digunakan, namun sejauh mana tindakan tersebut mampu menanamkan sifat cinta dan sayang terhadap bahasa ini masih kabur dan terlalu samar keberkesanannya. Sebaliknya bahasa Melayu pula yang dikorbankan namanya atas nama ‘perpaduan’, kononnya. Janganlah jadi seperti hidung tak mancung, pipi tersorong-sorong. Berdekah juga kerana Amerika Syarikat tidak pula memadamkan nama bahasa mereka itu daripada bahasa Inggeris kepada bahasa Amerika semata-mata untuk perpaduan rakyatnya. Begitu juga dengan Kanada, Australia dan negara-negara lain yang menggunakan bahasa Inggeris dalam urusan rasmi kerajaan mereka.

Selain itu yang menariknya juga, sekolah-sekolah jenis kebangsaan yang ditubuhkan menurut Seksyen 17(1) Akta Pendidikan 1996 diberikan pengecualian khas oleh Menteri Pendidikan untuk kekal dipakai bahasa selain bahasa kebangsaan sebagai bahasa pengantar pendidikan (Jaafar Jambi, 2008). Jika diperhatikan semula, keistimewaan ini terang-terangan merosotkan lagi pengunaan bahasa kebangsaan dengan keistimewaan pengecualian yang tiada asas kewajaran. Sekolah-sekolah jenis kebangsaan yang majoritinya bukan berbangsa Melayu ini pula masih berkeras untuk tidak menggunakan bahasa Melayu atau bahasa Malaysia sebagai bahasa pengantar.

Sebelum ini, terdapat portal berita yang melaporkan bahawa 98 peratus Sekolah Rendah Jenis Kebangsaan Cina di Semenanjung tidak bersetuju dengan pengenalan tulisan Jawi dalam buku teks bahasa Melayu darjah empat (MalaysiaGazette, 2021) padahal tulisan Jawi itu amat sinonim dengan bahasa kebangsaan.

Sikap antikebangsaan inilah yang perlu dicantas dan mendapat perhatian pihak berkuasa untuk dicarikan jalan penyelesaiannya. Tuntaslah bahawa apapun perubahan yang dibuat ke atas ungkapan “bahasa Melayu”, jika sekolah yang dibiayai kerajaan seperti sekolah jenis kebangsaan ini pun masih degil tidak mahu menggunakan bahasa kebangsaan, maka tidak gunalah diubah ungkapan yang asal seperti yang tercatat dalam perlembagaan negara.

Kesimpulannya, semua pihak tidak kira pihak kerajaan, badan bukan kerajaan mahupun anggota masyarakat haruslah bersinergi dan menggembleng tenaga dalam usahama yang jitu agar bahasa Melayu terus dibudaya dan diagungkan sesuai dengan tarafnya sebagai bahasa kebangsaan bagi setiap rakyat di tanah air yang tercinta ini. Semua pihak hendaklah mempunyai sifat prihatin dan cakna dengan penggunaan bahasa Melayu supaya penggunaannya tepat dan mengikut laras bahasa yang betul.

Pihak berkuasa pula khususnya perlulah terus menzahirkan keberkesanan yang meyakinkan melalui inisiatif-inisiatif mereka untuk menyebarluaskan pemakaian bahasa Melayu selaras dengan undang-undang yang telah memberikan mereka kuasa untuk melaksanakannya.

Kepada Pihak Berkuasa Tempatan (PBT) yang sewenang-wenangnya membiarkan kawasan perumahan baru atau nama jalan baru, yang menggunakan bahasa Inggeris sebagai namanya, ini seribu kali mendukacitakan. Harapkan pagar, pagar makan padi. Perangai sesetengah PBT yang mengarut-ngarut ini pernah ditegur keras oleh Paduka Seri Sultan Perak pada bulan Oktober 2016.

Titah baginda, “Pada hari ini, perkara yang terbalik sudah berlaku (baginda merujuk kepada bagaimana dulu banyak nama-nama jalan ditukarkan daripada nama penjajah kepada nama pemimpin tempatan). Semakin banyak kawasan perumahan, taman, gedung niaga dan pusat pelancongan yang diluluskan pihak berkuasa tempatan, dinamakan dengan menggunakan bahasa Inggeris. Pada hari ini pihak berkuasa tempatan bagaikan mangli melihat papan tanda yang meminggirkan bahasa kebangsaan” (Abdul Aziz Deraman, 2017).

Para peguam dan hakim juga mestilah berasa bangga dengan bahasa kebangsaan dan senantiasa menggunakannya dalam apa jua keadaan selagimana mungkin bagi mereka. Usah malu dan teruskan berusaha membanyakkan istilah-istilah perundangan dalam bahasa Melayu. Sekiranya tidak yakin ataupun berasa mahukan kepastian mengenai ketepatan terjemahan sesuatu istilah itu, maka boleh saja rujuk badan-badan yang berkenaan ataupun mana-mana pakar bahasa di negara ini.

Dan yang paling penting untuk direalisasikan, suatu anjakan paradigma hendaklah dilaksanakan dengan kadar yang segera supaya pemikiran yang Eurosentrik dan penyakit pro-Barat kronik yang malangnya dihidapi sesetengah pengamal undang-undang kita itu, dapat ditalkin dan dilianglahadkan selama-lamanya memandangkan persekutuan ini sudahpun merdeka sejak 57 tahun yang lalu. Penjajah sudah lama berlayar pulang, jangan pula kita sibuk mahu gantikan tempat mereka.

RUJUKAN:

Badan Peguam Malaysia. (8 Disember 2008). Bahasa Melayu dalam Mahkamah. https://www.malaysianbar.org.my/article/news/bar-news/news/bahasa-melayu-dalam-mahkamah

Awang Sariyan. (12 Jun 2020). Isu bahasa, kuasa DBP jangan hanya tegur, nasihat. https://www.bharian.com.my/rencana/muka10/2020/06/699435/isu-bahasa-kuasa-dbp-jangan-hanya-tegur-nasihat

Rozita Che Rodi & Hashim Musa. (2014). Bahasa Melayu Bahasa Negara Bangsa Malaysia. Jurnal PERTANIKA MAHAWANGSA (Jurnal Bahasa, Budaya dan Warisan Melayu). 1. 257-272.

Ahmat Juhari Moain. (1994). Sejarah Keagungan Bahasa Melayu. Universiti Pertanian Malaysia.

Adlinahani Khalil. (15 September 2020). Bahasa Melayu bahasa selatan Thai. https://www.utusan.com.my/luar-negara/2020/09/bahasa-melayu-bahasa-selatan-thai/

Asmah Omar. (2008). Ensiklopedia Bahasa Melayu/ Kuala Lumpur: Dewan Bahasa dan Pustaka.

Nik Hassan Shuhaimi Nik Abdul Rahman et. Al. (2016). Asal Usul Melayu, Induknya di Benua Sunda, Tanjung Malim: Universiti Pendidikan Sultan Idris.

Dewan Bahasa dan Pustaka. (2005). Kamus Dewan (Edisi Keempat). Kuala Lumpur: Dewan Bahasa dan Pustaka.

Asmah Omar. (1989). “The Malay Spelling Reform”.

Zainul Rijal Abu Bakar. (14 Mac 2021). Martabat bahasa kita di mahkamah. https://www.sinarharian.com.my/article/128315/KOLUMNIS/Martabat-bahasa-kita-di-mahkamah

Izzati Rozman. (2018). Isu Kedudukan Bahasa Melayu Dalam Bidang Perundangan Semasa Negara Dari Perspektif Sosiolinguistik. https://www.academia.edu/38027691/ISU_KEDUDUKAN_BAHASA_MELAYU_DALAM_BIDANG_PERUNDANGAN_SEMASA_NEGARA_DARI_PERSPEKTIF_SOSIOLINGUISTIK

Jaafar Jambi. (2008). Cabaran dan Proses Pemantapan Bahasa Melayu. Jurnal Pengajian Melayu, Jilid 19.

MalaysiaGazette. (15 Mac 2021). Jawi: 98 peratus SRJKC Semenanjung tidak setuju. https://malaysiagazette.com/2021/03/15/jawi-98-peratus-srjkc-semenanjung-tidak-setuju/

Noresah Baharom. (2005). Antara “Bahasa Malaysia” dengan “Bahasa Melayu”. http://www.dbp.gov.my/klikdbp/klik2ogos5.pdf

Teo Kok Seong. (2016). Martabat bahasa Melayu dalam Perundangan. https://www.bharian.com.my/kolumnis/2016/01/116508/martabat-bahasa-melayu-dalam-perundangan

Abdul Aziz Deraman. (2017). Muzarakah Sultan Nazrin Muizzuddin Shah: Kertas Kerja Pemerkasaan Bahasa Melayu di Negara Bangsa Malaysia Merdeka. http://mufti.perak.gov.my/images/perkhidmatan/koleksi_umum/kertas_kerja/muzakarah2017/PP-BM.pdf


Mistik Ulek Mayang

Umbok mayang ku umbokUmbok dengan jala jemalaPulih mayang ku pulihPulih balik sedia kala

Pada zaman dahulu, tujuh puteri tinggal di Kayangan. Yang paling bungsu di
antara mereka adalah Mayang Sari, yang paling bersopan santun dan paling cantik
di kalangan kesemua puteri. Setiap
bulan purnama, ketujuh puteri akan turun ke bumi untuk meninjau keindahan dan
kehijauan di bumi, menari dan bermandi-mandian di tasik berdekatan dengan rumah
Nek Kebayan yang mengenali mereka sejak dari kecil lagi.

Tasik itu berhampiran sebuah perkampungan nelayan kecil di mana seorang
pemuda bernama Awang, tinggal bersama ibunya yang dikenali orang kampung Mek
Awang. Tidak ada anak muda yang
lebih penyayang daripada Awang di kampung itu. Lautan biru adalah kegemaran Awang. Segala rezeki dan kesenangan yang
dinikmati datang dari laut. Awang akan meninggalkan rumah awal pagi dan pulang
dengan hasil tangkapan yang memadai, selebihnya akan dibuat keropok atau ikan
masin oleh Mek Awang.

Apabila musim tengkujuh tiba, Awang akan membaiki perahu yang diwarisi dari
ayahnya yang telah tiada. Dia akan membaiki lunas dan linggi perahu, menampal papan
pembalut perahu dengan gegala dari getah pokok damar supaya lebih bertahan dan menganyam
layar baru. Awang juga akan membetulkan serampang ikan, jaring dan jala,
membuat cangkuk baru buat persediaan untuk musim seterusnya.

Begitu aman damai kehidupan Awang sehingga pada satu musim tengkujuh yang
amat dasyat, Mek Awang jatuh sakit dan demamnya tidak reda. Puas Awang mengubat
dengan pelbagai daun dan bunga diajar ibunya tetapi tidak sembuh. Hari demi
hari, Mek Awang semakin lemah.

Jadi Awang memanggil Tok Bomoh, yang cuba memulihkan  Mek Awang, yang akhirnya kelihatan lega
sedikit, demamnya kebah dan nafasnya lebih tenang.

Tok Bomoh mengajak Awang ke serambi rumah. Mereka duduk seketika, dan
kemudian Tok Bomoh berkata, “Awang, Mek Awang dah kurang sedikit demamnya.
Tetapi ini hanya sementara. Awang mesti mencari ubat yang dapat memulihkan Mek
sehingga baik pulih sediakala. Jika tidak, selepas dua minggu, akan melarat kembali
penyakitnya.”

“Bagaimana caranya, Tok?” tanya Awang.

“Satu-satunya harapan untuknya adalah berubat dengan bunga Bakawali dari
taman Kayangan. Hanya Puteri Tujuh, dapat membantu Awang. Mereka selalu turun
ke rumah Nek Kebayan. Selama tujuh hari, Awang mesti menunggu di tepi tasik
dihujung kampung kita. Tunggulah Puteri Tujuh.”

Awang pun menunggu, bersembunyi di celah pokok-pokok dan melihat bayangan
dalam tasik.  Satu hari terlihat
awan berbentuk pokok. Hari esoknya, layang-layang dari jauh. Kemudian, pada satu hari, Awang
terlihat bayangan seperti burung helang terbang rendah.

Akhirnya Awang dapat melihat bahawa mereka itulah Puteri Tujuh!

Ibu Awang adalah segala-galanya di hati Awang. Walaupun Awang tidak yakin dengan
kehadiran Puteri Tujuh, tetapi dia akan melakukan apa sahaja untuk memastikan
ibunya kembali sihat. Akhirnya, Awang
berjaya mengesan ketujuh puteri. Tetapi, bagaimanakah ia ingin memujuk salah
seorang membawanya ke Kayangan untuk mendapatkan bunga Bakawali?

Awang melihat Puteri Tujuh semua memakai baju layang dan menyidai baju
layang di dahan pokok berhampiran dengan tasik itu. Awang pun turun dari pokok
apabila puteri sedang bermain-main di tasik dan menyambil baju layang hijau
yang digantung jauh sedikit dari pandangan puteri.

Pada waktu senja, puteri-puteri pun mengambil baju layang mereka untuk
pulang ke Kayangan. Namun, Mayang Sari tidak dapat mencari baju layangnya.
Kakak-kakaknya puas membantu mencari tetapi tidak berjumpa.

“Dinda, dinda mestilah ke rumah Nek Kebayan. Nanti hari esok, kakanda akan
kembali membawa baju layang untuk Dinda,” kata Puteri Sulung.

“Benar, dinda,” kata Puteri Tengah. “Kakanda semua kena pulang, nanti
dimarahi Ayanhanda.”

“Baiklah kekanda. Dinda akan ke rumah Nek Kebayan.”

Keenam Puteri pun terbang meninggalkan Mayang Sari kerana matahari hampir
terbenam di kaki langit.

Ketika itu, barulah Awang menunjukkan dirinya kepada tuan puteri. Mayang
Sari pada mulanya terkejut, tetapi Awang berkata-kata dengan amat lemah lembut
dan penuh tertib. Tuan Puteri menjadi tenang. “Saudara ada melihat baju layang berwarna
hijau di dahan ini?” tanya Tuan Puteri.

“Tuan Puteri, maafkan hamba. Benar,
hamba yang mengambil baju layang tuan puteri.”

“Hamba amat memerlukan pertolongan tuan puteri. Ibu hamba begitu tenat
sakit dan memerlukan bunga Bakawali dari taman Kayangan untuk menyelamatkannya.”

Mayang Sari, yang tidak pernah bertemu dengan seorang manusia sebelum ini, kagum
melihat Awang begitu sayangkan ibunya dan begitu jujur, sanggup berbuat apa saja
untuk menyelamatkan ibunya. Tiada manusia yang pernah sampai ke Kayangan
setahunya. Sanggup manusia ini ke Kayangan?

“Apa nama Tuan Hamba?”

“Orang kampung memanggil saya, Awang.”

“Baiklah, Awang. Untuk kali ini, saya akan menolong tuan hamba. Saya akan
menukar Awang menjadi kumbang kecil. Awang mestilah duduk diam-diam di dalam
baju layang ini.”

Dalam sekelip mana, Awang pun hilang dari pandangan dan tuan puteri
meletakkan kumbang ke dalam simpul pengikat baju layangnya. Awang dapat
mendengar angin menderu dan sedarlah ia, Tuan Puteri telahpun terbang ke
langit. Apabila mereka tiba di
istana, Tuan Puteri pun terus membawanya ke kamar peraduannya dan menunggu
sehingga dini hari apabila bunga Bakawali akan kembang sepenuhnya.

Di saat itu, Mayang Sari menukar kumbang menjadi Awang semula untuk
menyimpan bunga. Walau bagaimanapun, Raja Kayangan sedar serta-merta bahawa manusia telah
menceroboh ke dalam taman larangan.

Amarahnya bukan kepalang. Raja Kayangan melaungkan sumpahan dan Awang serta
Mayang Sari muncul di depan Raja Kayangan. “Ampunkan anakanda, Ayahanda.
Anakanda menolong manusia ini, namanya Awang kerana bondanya sakit tenat dan
perlukan penawar bunga Bakawali, Ayahanda.”

“Bukankah kau tahu, umat manusia dan kaum Kayangan tidak boleh bergaul,
Mayang Sari?

“Maafkan Anakanda. Bukankah ayahanda mengajar anakanda kita mesti saling
membantu mereka yang memerlukan pertolongan?”

Raja Kayangan merenung wajah Mayang Sari. Keikhlasan bercahaya di raut
mukanya. Awang pula kelihatan tenang.

“Ampunkan hamba. Keadaan ibu hamba yang sakit tenat di bumi menyebabkan
saya bertindak meminta Tuan Puteri membantu hamba. Hukumlah hamba tapi hamba
memohon, berilah bunga bakawali ini kepada ibu.”

Terdiam Raja Kayangan sebentar.

“Baiklah. Beta mengkagumi kesetiaan dan keberanian anda, wahai manusia,”
kata raja, “Anak yang mementingkan ibunya adalah anak yang baik budi
pekertinya. Buat kali ini, kamu boleh membawa pergi bunga Bakawali ini. Akan
tetapi inilah kali terakhir dapat bertemu Mayang Sari!”

Seraya berkata demikian, tiba-tiba angin kuat menderu. Awang diselubungi
awan sejuk. Akhirnya, dia mendapati dirinya kembali di pondoknya. Bunga
Bakawali di tangannya. Dengan serta-merta, Awang membawa bunga supaya ibunya
dapat menghidu bauan Bakawali. Mek Awang terus kelihatan segar. Kemudiannya
Awang meletakkan debunga Bakawali dalam bubur dan menyuapkan ibunya dengan
penuh kasih sayang.

Pada hari-hari berikutnya, Mek Awang pulih sepenuhnya.

Malangnya, Awang tidak dapat melupakan Mayang Sari. Dia tidak sanggup melihat fajar atau
matahari terbenam. Tentu teringat Mayang Sari yang membantunya, begitu cantik
dan jelita, pandangan matanya menikam kalbu. Awang menyepi menyendiri dan bila
musin tengkujuh berakhir, dia tidak ke laut.

Akhirnya, Awang pun jatuh sakit. Semakin hari semakin kurus Awang yang
tidak lalu makan. Tidak lena tidur.

Awang asyik menunggu di tasik larangan. Menyanyikan lagu,

Satu malam, Awang ternampak-nampak bayangan berkilauan di kaki langit. Puteri Tujuh telah datang untuk
menyelamatkan Awang. Mayang Sari tidak tahan melihat Awang menderita kesakitan
dan telah memohon kepada Raja Kayangan untuk turun ke bumi. Puteri Tujuh pun
berikhtiar menyembuhkan Awang.

Mayang Sari bernekad untuk tinggal di bumi dan berkahwin dengan Awang.

Dan mereka hidup bahagia selama-lamanya.


Kerana Buah Tembikai, Gajah Sarkas Dihukum Gantung

Pada satu sudut, gajah dan manusia umpama langit dan bumi. Namun, saintis dapati kedua-duanya tidak jauh berbeza pun dalam soal kapasiti sosial dan kognitif. Lagipula, dua makhluk ini memang akrab semenjak dahulukala. Gajah Asia misalnya sudah dijinakkan seawal 4,500 tahun lampau.

Justeru, gajah bukanlah haiwan asing dalam kehidupan manusia. Ia hadir baik di medan perang, ladang pertanian. Mahupun ruang pameran. Namun kini, gajah adalah antara haiwan paling terancam.

Di Afrika, populasi gajah hutan jatuh lebih 86% dalam tiga dekad. Gajah savannah pula berkrang 60% dalam 50 tahun. Sementara itu di Asia, gajah dijangka bakal pupus menjelang 2050 andai perubahan tidak dibuat.

Berbicara tentang punca, pemburuan gading dan pemusnahan habitat memang merupakan faktor utama. Tetapi, faktor penderaan dalam sektor pelancongan dan hiburan juga tak harus dipandang sepi. Di Kerala, India sahaja terdapat 30 kes kematian akibat penderaan gajah setakat tahun 2018. Itu belum lihat statistik negeri dan negara lain.

Hal ini lantas mengingatkan kita kepada satu tragedi yang berlaku di bandar Kingsport, Tennessee, Amerika Syarikat pada tahun 1916. Iya, saat Perang Dunia Pertama sedang meletus. Masa itu, pertunjukan gajah sarkas amat diminati. Jadi, banyak syarikat sarkas memiliki gajah sendiri.

Salah satunya adalah syarikat The Sparks World Famous Shows (The Sparks) kepunyaan Charles Sparks. Ikutkan, syarikat itu diwarisi sahaja dari bapa angkatnya, John H. Wiseman. Ia ditubuhkan pada tahun 1889 di bawah nama Sparks Bros.

Sambutan terhadap Sparks Bros sejak awal penubuhan memang hangat, sampaikan pada tahun 1898, John mampu membeli seekor gajah Asia berusia 4 tahun. Gajah ini diberi nama Mary. Namun, Mary hanya sempat bersama John selama lima tahun sahaja.

Ini kerana pada 1903, John meninggal dunia. Lantas, Sparks Bros diambil-alih oleh Charles dan isteri, Addia Mitchell. Dua-dua saling berkenalan di sarkas, dengan Addia bekerja sebagai tukang masak merangkap veterinar.

Lantaran tiada zuriat, pasangan itu pun menjaga haiwan-haiwan sarkas dengan sehabis baik. Ini termasuk Mary, yang membesar dan menempa kemasyhuran di situ. Ikutkan, tak keterlaluan kalau kata yang Mary adalah ‘anak emas’ syarikat.

Status ini jelas dapat dilihat menerusi poster promosinya. Di mana, Mary bukan setakat diiklankan sebagai ‘Haiwan darat terbesar di muka bumi’. Tetapi juga tiga inci lebih tinggi berbanding gajah Jumbo milik syarikat pesaing dari Barnum & Bailey.

Jika ditinjau kawasan operasi, The Sparks ikutkan lebih banyak berlegar di selatan US. Yakni, dari Missouri dan Ohio ke Kentucky dan North Carolina. Pada September 1916 misalnya, mereka singgah di Kingsport bersama kesemua 15 gerabak merangkumi badut, akrobat, dan haiwan-haiwan sarkas seperti Mary.

Kunjungan ke sana sebetulnya berjalan seperti biasa; jual tiket, buat pertunjukan, kemudian beredar ke lokasi berikutnya. Tetapi di Kingsport, berlaku satu insiden besar. Tanggal 12 September, The Sparks membuat perarakan. Mary sebagai tarikan utama berada paling hadapan.

Masa itu, ia ditunggangi seorang lelaki bernama Walter Eldridge. Ikutkan, dia ini pekerja hotel dan langsung tiada pengalaman mengendalikan gajah. Tetapi entah mengapa, sehari sebelumnya The Sparks mengambil dia sebagai penjaga Mary sepanjang berada di Kingsport.

Lantas hendak dijadikan cerita, semasa berarak, Mary terlihat gerai buah-buahan di tepi jalan. Tarikan utamanya adalah buah tembikai. Mary yang memang jenis pemakan pun apalagi, terus saja keluar dari barisan dan meluru ke gerai tersebut.

Eldridge justeru naik panik. Tanpa pengalaman, dia melakukan satu kesilapan fatal. Habis dicangkuknya belakang telinga Mary dengan cangkuk besi, semata-mata mahu mengarahkan gajah itu kembali ke barisan.

Memang sakit kena cangkuk begitu. Sebab itu, Mary terus menggeliatkan belalainya lalu diangkat tubuh Eldridge ke udara. Lantas, ia menikam lelaki itu dengan gading hingga tembus dan menghempasnya ke tanah. Nyawa Eldridge kemudian disudahkan dengan sekali pijak – yang mungkin diiringi oleh pekikan ngeri Mary.

Suasana pun lantas bertukar huru-hara. Baik-baik tadi Kingsport digamit sorak-sorai, kini terus diulit teriak cemas. Ramai juga yang ikut melaungkan, “Bunuh gajah itu! Bunuh!” lalu disusuli lima das tembakan yang dilepaskan oleh tukang besi tembakan. Semua peluru mengenai badan Mary. Namun, kulitnya yang tebal membuatkan ia kurang mempan.

Mary sendiri kembali tenang, tidak lagi agresif. Ia hanya bertindak ganas lantaran disakiti cangkuk besi tadi. Bagi tembakan-tembakan yang dibuat, Mary tidak bereaksi pun. Tetapi, kemarahan orang ramai enggan surut.

Semua berpakat ugut Sparks. Sampaikan, pertunjukan sarkasnya diboikot selagi Mary dibenarkan hidup. Pelbagai bentuk hukuman lantas dicadangkan. Ada yang mahu Mary direnjat elektrik. Ada pula yang cadangkan supaya ia diikat pada dua gerabak keretapi lalu ditarik hingga anggota badan putus. Namun bagi Sparks sendiri, dia usulkan agar Mary digantung menggunakan kren.

Ikutkan, berat juga hati Sparks mahu akur dengan desakan orang ramai. Mana tidak, Mary bukan gajah biasa-biasa. Ia tidak hanya membesar di bawah jagaannya, malah merupakan tarikan utama dalam sarkas. Kalau hilang Mary, habislah hilang seri The Sparks.

Namun fikir Sparks, dikerat ibu jari lebih baik berbanding dipotong seluruh tangan. Tambahan, insiden amukan Mary sudah diketahui luas – dek disiarkan dalam akhbar. Kalau bukan dia sendiri yang bunuh Mary, akan ada kumpulan perusuh yang lakukannya.

Jadi mahu tidak mahu, keesokan hari Sparks bawa Mary ke perkarangan Clinchfield Railroad, Erwin (sebuah pekan di Kingsport). Di situ, sudah tersedia sebuah kren untuk menggantung Mary. Rantai besi pun lantas dililit pada tubuhnya. Perlahan-lahan, Mary diangkat ke udara sebelum tidak berapa lama…. rantai itu putus.

Habis bergegar bumi dek dihempas badan Mary yang terjatuh. Kuatnya bunyi sampai tergamam semua 2,500 orang khalayak. Namun, hukuman tetap diteruskan. Sekali lagi, Mary dililit dan diangkat ke udara.

Kali ini, badannya tergantung hampir sejam. Sepanjang hampir sejam itu jugalah, bunyi riuk-riuk tulang patah diiringi erangan si gajah memenuhi suasana…. sebelum keadaan akhirnya menjadi sepi apabila Mary tidak lagi bernyawa.

Di perkarangan itu juga, jasadnya disemadikan tanpa tanda. Namun tanpa tanda sekali pun, pekan Erwin hingga hari ini diingati dengan peristiwa itu. Sampai setiap kali ada orang berkunjung ke sana, soalan pertama yang terpacul kepada penduduk tempatan adalah, “Inikan pekan tempat Mary si gajah digantung?”

Memang ralat habis sesiapa yang ditanya begitu. Atas sebab itu, beberapa dekad kebelakangan Erwin menubuhkan satu persatuan yang diberi nama RISE Erwin (Rejuvenate, Invest, Support, and Energize Erwin).

Objektifnya adalah mengubah stigma terhadap Erwin, dari pekan yang menggantung gajah kepada pekan yang menjaga kebajikan gajah. Antara aktiviti yang dilakukan adalah mengadakan festival gajah – di mana, penduduk bertanding menghasilkan cenderamata berkaitan gajah. Ia kemudian dijual dan hasil jualan disumbangkan kepada Pusat Lindungan Gajah di Hohenwald, Tennessee.

RUJUKAN

Dicicco, Richard. (2022, 28 April). The Tragic Execution of Mary the Elephant. Grunge.

Howard, Krissy. (2016, 11 October). The Sad Story of Murderous Mary, A Circus Elephant Hanged by a Tennessee Town. All That Interesting.

Jim H. (nd). Tennessee Town Hangs Murderous Mary the Elephant. Historic Mysteries.

Ljuca, Alema. (2022, 8 February). The Public Execution of Elephant Mary. History of Yesterday.


Kod Rahsia Di Balik Kedudukan Kepala Kain Mengikut Pemakai

Baru-baru ini tular ciapan seorang pengguna Twitter memaparkan tangkap layar dari sebuah drama tempatan yang menunjukkan seorang pelakon memakai kain pelikat dengan cara yang agak luar biasa. Justeru reaksi yang ditampilkan oleh wargamaya kebanyakannya mentertawakan perbuatan pelakon tersebut dan menyifatkan pemakaian kain pelikat sedemikian merupakan suatu cara pakai yang salah.

Sebenarnya dari satu sudut yang lain, tatacara pemakaian bahagian Kepala Kain di hadapan bukanlah suatu yang salah mahupun lucu, tetapi mempunyai perlambangan yang tersendiri dari sudut adat resam Melayu.

Kebiasaannya kita melihat pada sehelai kain samping atau sarung baik dari jenis kain songket,kain tenun,kain pelikat atau kain batik,terdapat suatu bahagian yang mempunyai corak yang sedikit berbeza dari keseluruhan corak kain tersebut. Bahagian inilah yang disebut sebagai Kepala Kain.

Kedudukan kepala kain ini memberikan isyarat tertentu kepada pemakainya.

Cara Pertama: Kepala Kain dipakai pada bahagian hadapan.

Pemakaian Kepala Kain di bahagian hadapan membawa maksud pemakainya merupakan seorang teruna ataupun anak dara yang masih belum mendirikan rumah tangga Sebagaimana disebutkan dalam ungkapan berkenaan tatacara pemakaiannya oleh Tengku Nasyaruddin Effendy;

“Kalau kepala sebelah muka
Duduk menuju atas pangkuan.
Boleh dipakai anak dara
Bagai penyimak bujang datang.
Bagai pendinding aib malu.”

Kebiasaannya pemakai akan memakai kain dalam tertib ini untuk memberi isyarat bahawa dirinya masih belum menjadi milik orang dan sedia disunting.

Cara Kedua: Kepala Kain dipakai pada bahagian belakang

Kedudukan Kepala Kain pada posisi belakang memberi isyarat bahawa pemakai tersebut merupakan seorang wanita yang telahpun berkahwin,justeru pemakainya tidak harus diganggu.

Namun begitu terdapat juga sebilangan orang-orang tua terdahulu memakaikan bahagian kepala kain di belakang kepada anak dara mereka bertujuan untuk mengelirukan status pemakai supaya tidak diganggu orang,khususnya selepas zaman kemasukan penjajah British ke Tanah Melayu.

Begitu juga dengan pemakaian Kepala Kain di bahagian belakang bagi lelaki,juga membawa pengertian yang sama.

Kadangkala,pemakaian Kepala Kain di bahagian belakang juga merupakan sebahagian tatacara adat istiadat atau protokol sesebuah Negeri atau majlis bagi memperlihatkan keseragaman pemakaian,tanpa mengira status perkahwinan si pemakainya.

Cara Ketiga: Kepala Kain dipakai pada sisi kiri atau kanan, dibelit ke belakang atau ke hadapan

Kedudukan Kepala Kain lelaki dan perempuan yang sudah berkahwin selain diletakkan di bahagian belakang, namun ada juga cara pemakaian yang lain. Kadangkala kepala kain juga diletak di sisi kiri dan dibawa belit ke belakang bagi perempuan, manakala bagi lelaki juga sama kaedahnya, hanya sahaja ia diletak pada sisi sebelah kanan.

Sebagaimana ungkapan Tengku Nasyaruddin Effendy yang menyebutkan tentang aturan memakai;

“Kalau betina memakai kain
Kepala terletak di samping kiri,
Atau membelit ke belakang.
Belit sampai ke kedudukan “

Kepala Kain terletak di kiri membelit ke belakang, menandakan pemakainya seorang Perempuan yang sudah berumahtangga.

Kepala Kain terletak di kanan dibelit ke belakang menandakan pemakainya seorang lelaki yang sudah berumahtangga.

Namun bagi seorang Janda atau Balu bahagian Kepala Kain dibelit dari belakang membawa ke hadapan dan diletakkan menyentuh sisi kiri si pemakai.

Kepala Kain dibelit dari belakang membawa ke depan sisi kiri si pemakai mengisyaratkan pemakainya seorang Balu atau Janda

Bagi seorang duda pula Kepala Kain dibelit dari belakang badan membawa ke hadapan dan menyentuh sisi kanan si pemakai.

Kepala Kain dibelit dari belakang membawa ke hadapan sisi kanan si pemakai membawa maksud pemakainya seorang Duda

Demikianlah halusnya peradaban Melayu sehinggakan kedudukan Kepala Kain sahajapun mampu memberikan isyarat tentang status si pemakai tanpa menjatuhkan air mukanya untuk memperihalkan dirinya di khalayak ramai.

Dan tertib pemakaian ini sekadar adat harian pada suatu masa dahulu yang tidaklah lagi diamalkan maka tidaklah ia menjadi suatu kemestian yang mesti diikut lagi zaman sekarang.Namun tidak rugi untuk mempelajarinya.

Sekian catatan saya yang dinukil semula dari pembacaan dan pengkajian guru-guru saya dan pengkaji-pengkaji yang lain.Salah dan silap harap diperbetulkan.

RUJUKAN:


Seri Dewa Raja – Lelaki Metrosexual Kesultanan Melayu Melaka

Hah lain macam kan tajuk kali ni. Ok sebelum tu, kau orang tahu tak maksud metrosexual ni? Metrosexual ni merujuk kepada lelaki yang amat amat menitikberatkan penampilan luaran mereka. Hinggakan mereka sanggup menghabiskan masa dan wang ringgit demi untuk kelihatan kemas dan menarik tapi agak berlebihanlah sikit dia punya takrifan kemas dan menarik tu.

Zaman Kesultanan Melayu Melaka, ada seorang lelaki yang menepati ciri metrosexual moden. Itulah dia Seri Dewa Raja. Dalam Sejarah Melayu disebutkan Seri Dewa Raja ni bukan sahaja kuat berlengah, malah kalau nak bersiap tu, amboi mengalahkan orang perempuan.

“Maka dibangatkan (disegerakan) pula oleh hamba raja itu, barulah Seri Dewa Raja berkain, dua tiga belas kali rombak; belum baik, dibaiki. Sudah itu maka berbaju dan berdestar(kain kepala) itu pun demikian juga; dua tiga belas kali diikat dirombak, belum baik, dibaiki; bersebai (berselendang)pun demikian juga.

Sampaikan bila dah lengkap Seri Dewa Raja punya pakaian ni, dia turun sampai ke pintu rumah. Lepas tu dia patah balik, dia tanya pada isteri dia “Ayang, cuba cakap kat Abang, apa yang tak kena dengan pakaian abang hari ni?” Kalau isteri dia tegur. apa lagi, rombak lagi destar, baju dan sebai dia tu.

Mujurlah pada suatu hari, ada seorang pegawai Sultan Mahmud yang bijaksana ni, Tun Isap Berakah namanya. Apabila Seri Dewa Raja dipanggil oleh Tun Isap untuk menghadap Sultan Mahmud. Macam biasalah Seri Dewa Raja dengan dia punya baju, destar dan sebai kan. Ada aje yang tak kena.

Tun Isap ni dia pandai. Dia tahu dah perangai Seri Dewa macam mana. Jadi bila Seri Dewa duk betul-betulkan pakaian dia. Tun Isap sergah,  “Seri Dewa! Mintak bantal sebijik”. Seri Dewa pun bagi bantal. Belum sempat dia nak betul-betulkan baju dia, Tun Isap sergah lagi “Seri Dewa! Aku laparlah, nasi ada?” Seri Dewa pun bagi nasi. Belum sempat nak betulkan destar, Tun Isap sergah lagi “Seri Dewa ! Bak mai ayaq sikit. Haus ni. Panas baq hang”.

Seri Dewa pun fed up. Dia pun mula lah menyumpah: “Lamun Tun Isap juga datang dititahkan Yang Dipertuan, banyaklah kehendak hatinya; marilah kain bajuku, aku hendak pergi segera menghadap.”

Walaupun Seri Dewa ni metrosexual, kau orang jangan pandang rendah. Dia ni kesayangan Sultan Mahmud dan merupakan seorang yang handal dalam selok belok mengendali gajah dan kuda.

RUJUKAN:

Artikel dikirimkan oleh Hang Nudin untuk The Patriots.


7 Kelas Pahlawan Zaman Feudal Jepun

Kalau bercakap tentang pahlawan pada zaman feudal Jepun, kita sering membicarakan ketakjuban kita pada kelas pahlawan seperti Ninja dan Samurai, tanpa kita mengetahui bahawa terdapat 5 kelas pahlawan lain yang terkenal di Jepun. Ya, artikel ini akan mengulas setiap deskripsi ringkas mengenai 7 kelas pahlawan ini, termasuklah Ninja dan Samurai.

Kurun pertama Masihi menyaksikan lahirnya Samurai yang merupakan pahlawan aristokrasi. Zaman feudal Jepun dikuasai oleh golongan Samurai yang juga merupakan pemilik tanah (landowner) dan juga ketua masyarakat. Samurai biasanya kaya bahkan samurai terendah dalam hierakri samurai itu lebih kaya daripada masyarakat biasa Jepun yang biasa.

Sejarah samurai bermula sebagai pemanah berkuda namun masa bergulir menukarkan mereka menjadi pahlawan yang lebih banyak bermain padang. Zirah besi yang dipakai oleh samurai bianya melibatkan besi berat, namun mula berevolusi seperti mana peranan mereka ketika awal penubuhan mereka. Sebagai contoh, lengan kanan lebih kurang pengunaan zirah berbanding tangan kanan bagi memudahkan penggunaan pedang yang biasanya ditarik daripada sarung yang tergantung di tepi pinggang. Oleh kerana mereka kemudiannya berubah menjadi seorang pertarung jarak dekat, maka pengunaan alatan seperti bekas busur mula diabaikan.

Senjata yang digunakan oleh samurai ialah pelbagai daripada sebilah lembing hingga ke sebuah belati. Namun tentunya, senjata yang paling dekat dengan jiwa seorang samurai ialah sepasang pedang yang sentiasa dibawa bersama. Pedang panjang berlengkung dikenali sebagai Katana manakala pedang pendek berlengkung pula ialah Wakizashi.

Mereka muncul pada sekitar abad ke-11 sehingga abad ke-16 Masihi. Samurai biasanya berlawan bersama dengan kumpulan yang dikenali sebagai Sohei yang merupakan pahlawan sami. Mereka disediakan oleh biara-biara agama Buddha di Jepun. Sohei biasanya berindak sebagai pelindung dan senjata ketika persengketaan antara setiap kuil di Jepun, juga tidak ketinggalan pergaduhan antara setiap Samurai. Kumpulan Sohei yang paling digeruni ketika itu dikatakan berasal daripada sebuah kuil yang terletak di Gunung Hiei.

Persenjataan yang dipakai oleh Sohei tidaklah seberat seperti Samurai. Mereka memakai zirah yang biasa digunakan tentera pejalan kaki melitupi jubah mereka. Kepala botak yang dicukur mereka biasa ditutup dengan kain dan tuala. Mereka bersenjatakan Naginata sejenis tombak pedang yang anda boleh baca sejarahnya di portal ini.

(Pautan mengenai Naginata: https://www.thepatriots.asia/naginata-tombak-pedang-untuk-samurai/)

Mereka ialah sebuah lagi pahlawan agama yang muncul dalam sejarah Jepun, kira-kira abad ke-15 Masihi dulu. Mereka ialah pengikut mazhab Jodo-Shinshu dalam agama buddha. Mazhab ini agak ekstrem dalam agama Buddha yang menyebabkan mereka menjadi fanatik agama yang memberontak melawan pemerintah samurai. Namun, mereka bukanlah pahlawan elit, kerana mereka boleh diumpamakan gerakkan revolusi kecil oleh kumpulan fanatik agama yang percaya mereka harus membebaskan seluruh umat manusia dengan ajaran Buddha. Kemuncak kejayaan kumpulan iuni adalah berjaya mengawal provinsi Kaga di Jepun pada 1488 sebelum berjaya dikalahkan apabila Jepun disatukan abad seterusnya. Kiranya mereka ini ialah kumpulan tentera dari rakyat bawahan yang dipengaruhi oleh fanatikal agama.

Samurai yang terkeluar dari hierarki sama ada damiyo atau tuan mereka mati atau dimalukan, dia akan ditinggalkan tanpa tuan. Seorang samurai tanpa tuan digelar sebagai ronin, yang bermaksud “lelaki ombak”. Tanpa tanah, tuan dan juga pendapatan tetap, seorang Ronin menjadi seperti “mercenaries”. Seorang Ronin sangat diperlukan ketika abad ke-15 dan 16 kerana ketika Jepun tercampak ke zaman perang saudara sebelum disatukan.

Mungkin pahlawan paling misteri dalam sejarah Jepun. Mereka berbeza kebanyakan kelas pahlawan di Jepun. Mereka tidak bertarung dalam medan perang, sebaliknya memilih untuk melawan dari kegelapan menggunakan kelicikan dan kesenyapan mereka membunuh musuh. Banyak damiyo dalam sejarah Jepun selalu dikaitkan kematian mereka dengan ninja. Pada waktu malam, ninja akan berpakaian serba hitam manakala pada waktu siang pula, mereka berpakaian coklat muda.

Mereka ialah tentera umum biasa di Jepun ketika zaman feudal. Mereka berbeza dengan samurai kerana mereka bukanlah tentera elit yang mempunyai tanah dan kaya raya. Seorang Ashigaru memakai kelengkapan senjata yang pelbagai dan juga dianggap biasa pada zaman itu. Sebagai contoh, bagi pemakaian zirah, seorang Ashigaru sekadar memakai zirah yang sekadar berfungsi menutup hadapan dan belakang tubuh mereka. Senjata mereka pelbagai. Mereka dilihat berlawan menggunakan pedang, lembing, tombak, panah bahkan pada abad ke-16 Masihi, mereka turut dibekalkan senjata api.

Mereka adalah unit dalam tentera yang digunakan untuk menyampaikan info kepada setiap unit di medan perang pada waktu kekacauan. Tanpa mereka, informasi tidak dapat disampaikan dan menyelamatkan setiap pasukan yang berperang.

Rujukan:

Andrew Knighton. (2017) Samurai, Ninja, Ronin, And More – Seven Different Warrior Classes Of Feudal Japan. War History Online.


Apa Nasib Warga Amerika Yang Ditahan Korea Utara?

Suasana di Lapangan Terbang Antarabangsa Pyongyang pada 2 Januari 2016 sibuk seperti biasa. Orang ramai berlalu-lalang seperti biasa. Pesawat berlepas dan mendarat, juga seperti biasa.

Satu-satunya kelainan ialah kelibat dua pegawai yang menghampiri seorang warga Amerika Syarikat bernama Otto Warmbier. Mereka tidak bercakap sepatah pun, cuma menepuk pada bahu untuk membawa Warmbier ke tempat lain.

Teman Warmbier sempat bergurau, “ini kali terakhir kami jumpa kau.” Tidak sangka, gurauan menjadi kenyataan. Itu memang kali terakhir, dengan hanya senyuman simpul daripada Warmbier.

Pesawat mereka berlepas tanpa Warmbier. Seorang pegawai sempat mengumumkan yang Warmbier dibawa ke sebuah hospital kerana jatuh sa.kit (Jenkins, 2016).

Warmbier sebenarnya sihat walafiat. Cuma beliau bakal berdepan dengan dugaan paling besar dalam hidup. Kerana beliau didakwa melakukan jena.yah sangat berat sehari sebelum ditah.an di lapangan terbang.

Untuk menyambut Tahun Baru, kumpulan pelancongan Warmbier bersiar-siar di Dataran Kim Il-Sung. Kemudian mereka kembali ke Hotel Antarabangsa Yanggakdo.

Di sini Warmbier didakwa cuba mencµri sebuah poster propaganda Korea Utara di sebuah kawasa hanya untuk pekerja hotel (Whoriskey, 2016). Poster tersebut mengandungi seruan, “ayuh bersatu padu demi patriotisme Kim Jong-il.”

Mungkin Warmbier tidak tahu: sesiapa yang menyentuh poster pemimpin kerajaan boleh didakwa dalam mahkamah Korea Utara.

Apabila kesal.ahan ini dilaporkan, pihak berkuasa pantas bertindak. Selama enam minggu, tiada siapa tahu apa yang sebenarnya berlaku.

Semua diberitahu yang Warmbier dita.han atas dasar “subversif” (melakukan sesuatu yang dianggap bah.aya terhadap Korea Utara).

Pada 29 Februari 2016, Warmbier muncul untuk memberi keterangan: “saya telah melakukan jen.ayah menurunkan slogan politik negara di tempat pekerja hotel. Saya memohon maaf kepada setiap seorang dalam kalangan jutaan rakyat Korea, dan saya merayu kalian faham yang saya dipergunakan.” (Ripley, 2016).

Manipulasi menjadi hujah utama. Beliau mengaku yang tindakannya menguntungkan dua pihak iaitu Z Society dan Friendship United Methodist Church.

Dua organisasi ini akan mendapat ganjaran daripada pentadbiran Barack Obama. Jadi asasnya, Warmbier menuduh White House.

Semua orang tahu yang Warmbier dipaksa membuat pengakuan palsu ini – kerana Warmbier sendiri kelihatan sangat terte.kan (Rogin, 2017).

Untuk pengetahuan semua, Z Society ialah sebuah pertubuhan rahsia dalam kalangan pelajar Universiti Virginia yang kononnya mempunyai hubungan dengan CIA.

Ranap Masa Depan Seorang Pemuda

Meskipun sudah mengaku dengan rayuan khas, Korea Utara tidak mahu melepaskan Otto Warmbier. Malah mahkamah tempatan menjatuhi hµkµman buruh paksa selama 15 tahun. Pertimbangan hanya dibuat dalam masa sejam saja. Dan Warmbier tidak diberikan peluang membuat rayuan langsung. Itulah kali terakhir Warmbier muncul di media.

Entah apa yang terjadi padanya selepas itu. Ibu bapa Warmbier sendiri tidak mendapat sebarang berita. Memang Korea Utara menutup habis semua jendela selepas perbicaraan. Tiada siapa tahu apa-apa… hinggalah 17 bulan kemudian.

Ibu bapa Warmbier mendapat panggilan yang meruntun jiwa. Anak kesayangan mereka sudah koma. Beberapa hari selepas panggilan tersebut, Warmbier dibebaskan Korea Utara (Davis, et al., 2017).

Rex Tillerson daripada pentadbiran Donald J. Trump pun membuat pengumuman kepada orang ramai. Pentadbiran Trump cuma diberitahu Pyongyang yang “Warmbier mengh.idapi botulisme selepas dijatuhi hµkµman… dan koma kerana pil tidur.”.

Entah apa yang berlaku semasa dalam tah.anan. Warmbier menjejaki Korea Utara dalam keadaan baik. Ini keadaan Warmbier ketika kembali ke Cincinnati.

Warmbier hanya boleh menggerakkan mata dan bernafas sahaja. Beliau tidak sedar persekitarannya. Beliau tidak faham apa-apa pertanyaan. Lebih menyayatkan hati, Warmbier menjadi sebulan selepas dijatuhi hµkµman… bermakna 16 bulan dalam tah.anan sebagai may.at hidup saja.

Imbasan kepala mendedahkan bahawa Warmbier kehilangan tisu otak begitu banyak mungkin kerana kehilangan oksigen.

Mereka tidak dapat mengenal pasti sebarang keced.eraan fizikal – dan memang tiada bukti langsung Warmbier mengalami botulisme. Warmbier dikatakan seseorang yang terlantar selama setahun yang tubuhnya dalam keadaan sangat baik.

Dan pada 19 Jun 2017, ibu bapa Warmbier membuat keputusan. Memandangkan tiada harapan langsung untuk Warmbier pulih, mereka menerima hakikat dan meminta tiub pemakanannya dicabut.

Warmbier meninggal dunia pada jam 2:20 petang… dan Korea Utara berkata, “negara kami menjadi mang.sa fitnah yang besar”.

RUJUKAN:

Davis, J.H., et al. (2017, Jun 13). Otto Warmbier, (ditapiskan) American, Is Evacuated From North Korea in a Coma. The New York Times.

Jenkins, N. (2016, April 29). Otto Warmbier Has Been a (ditapiskan) of North Korea Since the Start of 2016. Has America Forgotten Him?Time.

Ripley, W. (2016, Februari 29). First on CNN: U.S. student (ditapiskan) in North Korea confesses to ‘hostile act’. CNN.

Rogin, J. (2017, Jun 15)> Otto Warmbier’s North Korea roommate speaks out. The Washington Post.

Whoriskey, P. (2016, Mac 18). North Korea video (apparently) shows US student Otto Warmbier taking propaganda banner. The Independent.


Kamala Harris Keturunan India Jadi Vice-President, Kenapa Malaysia Tak Boleh Buat?

Ada segelintir warga Twitter tempoh hari menyuarakan di Amerika Syarikat, seorang migran yang berketurunan India telahpun dipilih menjadi Vice President US, tapi tak di negara kita. Namun, ada hakikat yang tak didedahkan sekali.

Sebelum mengulas mengenainya, saya suka untuk menjadikan buku Who Are We tulisan seorang sarjana US iaitu Samuel P. Hungtinton sendiri dalam mengulas identiti seorang berbangsa Amerika Syarikat. Buku ini menggariskan apa yang menjadikan seorang itu bangsa Amerika yang sejati.

Buku ini meletakkan bahawa ada beberapa ciri-ciri identiti Amerika antaranya iaitu:

1. Berbahasa Inggeris
2. Beragama Kristian Protestan
3. Menghormati Perlembagaan/Undang-Undang
4. Memperjuangkan kebebasan individu US agar tak dicampuri kerajaan.

Buku ini ditulis oleh Samuel P. Hungtinton atas rasa risaunya melihatkan gelombang imigran alaf baru terutama orang Latino/Arab yang tidak seperti gelombang-gelombang awal imigran di US yang datang ke tanah air US menghormati national creed sebuah Amerika Syarikat. Ini berbeza dengan gelombang imigran sebelum gelombang alaf baru ini.

Identiti seorang rakyat US harus dibincangkan semula menurut beliau agar identiti ini tidak lenyap ditelan oleh gelombang baru imigran ini. Dan sekarang, kita ke arah pencerahan seterusnya. Apakah Kamala Harris menepati ciri-ciri national creed yang digariskan oleh Hungtinton?

Pertama, Kamala Harris sebenarnya sangat fasih berbahasa Inggeris. Dengarlah setiap ucapan beliau dalam pemilihan presiden US, betapa accentnya sangat Amerika, seperti kulit putih sendiri, tidak ada pelat-pelat pelik. Jadi, syarat pertama fasih berbahasa Inggeris. Kamala = lulus!

Kedua, Kamala Harris adalah seorang pengganut Kristian yang sangat taat. Kamala mengambil sumpah menjadi senator dengan menggunakan Bible. Republican cuba menjatuhkan kredibiliti beliau dengan menuduh beliau bukan seorang Kristian yang taat agar rakyat US tak pilih beliau.

Malah dalam beberapa siri kempen beliau untuk Biden, beliau turut memetik beberapa quote daripada Bible sendiri malah menggesa Jesus menjadi contoh dalam dada setiap rakyat Amerika Syarikat.

Jadi sebenarnya kat US, tak kisahlah kau bangsa apa-apa pun asalkan kau beragama Kristian. Agama sangat penting. Dan dari dua kayu ukur ni kita tahu yang Kamala walaupun seorang migran, dia dah berasimilasi ke dalam kebudayaan majoriti US iaitu Anglo-Saxon-Protestan.

Di Malaysia, kita juga ada perdana menteri seperti itu juga. Tun Mahathir seperti Kamala, memiliki keturunan India, tetapi sudah berasimilasi ke dalam budaya majoriti Melayu-Islam, tak tumpah seperti Kamala Harris.

Tun Mahathir seorang yang menjadikan Bahasa Melayu sebagai bahasa ibundanya. Keturunan beliau dah berasimilasi ke dalam bangsa Melayu. Beliau seorang Islam yang taat. Jadi, apa bezanya kita dengan US?

Malah mungkin kita lagi maju daripada mereka! Pada tahun 1960, seorang kanak-kanak berkulit hitam bernama Ruby Bridges menjadi orang kulit hitam pertama diterima bersekolah bersama kulit putih.

Hari pertama Ruby Bridges adalah dipenuhi dengan ejekan penuh perkauman dari pelajar mahupun ibu-bapa kulit putih yang menentang dia bersekolah bersama dengan mereka! Sampai federal marshall kena iringi budak ni sebab nak jaga keselamatan dia.

Kita di Malaysia pada ketika itu, baru negara kita merdeka, kabinet kita terdiri daripada mereka yang berbilang bangsa. Tun Sir Henry Lee Hau-shik menjadi Menteri Kewangan pertama Tanah Melayu. Tun V.T. Sambanthan menjadi Menteri Kesihatan pertama kita.

Tahniah Malaysia, kita jauh lebih baik daripada negara Amerika Syarikat, malah meninggalkan mereka berbatu-batu. Cuma masalahnya kita di Malaysia, masih belum ada identiti kebangsaan yang jelas seperti di negara mereka.

Apa itu bangsa Malaysia? Budaya majoriti bangsa yang mana harus menjadi national creed negara kita? Apakah kita perlu menjadi bangsa yang menjadikan asimilasi asas kita seperti mana US, Indonesia, Thailand dan dasar intergerasi yang kita amalkan cukup baik?

Selagi perkara ini kita tak duduk semeja, selesaikan antara kita, maka janganlah bermimpi untuk perkara-perkara “progesif” yang lain. Apalah gunanya bergelar rakyat Malaysia, bersamakan bantal, tetapi mimpi kita lain-lain?

Kalau kata sepakat ini kita berjaya capai bersama, saya percaya perbincangan-perbincangan lain dapat kita jadikan lebih mudah. Saya percaya pada rasionalnya rakyat Malaysia dan negara saya yang tercinta ini.

Dan kayu ukur terakhir yang kita boleh contohi daripada Kamala Harris. Beliau sangat menghormati perlembagaan Amerika Syarikat. Tetapi di Malaysia,  tetapi apakah mereka di Malaysia yang membangkitkan mengenai Kamala Harris menjadi vice-president, hormat artikel 153 dari perlembagaan yang merangkumi hak orang Melayu dan juga bumiputera yang lain?


Trump Nak Beli Greenland

Trump buat “lawak” lagi. Terkini, Trump kata nak beli Greenland – pulau terbesar di dunia (kalau Australia dikira sebagai benua, bukan pulau) yang berhampiran dengan Kutub Utara.

Greenland ialah jajahan Denmark yang telah mencapai status berkerajaan sendiri (self-government) sejak tahun 2009. Berada di bawah Denmark sejak abad ke-16 lagi. Trump belum sempat lagi nak tawar harga, kerajaan Denmark dah cepat-cepat shoot down deal tersebut. Diorang anggap Trump dah gila, menegaskan bahawa Greenland is “not for sale”.

Tapi idea Trump sebenarnya tak adalah gila sangat. Dalam sejarah, salah satu cara US memperluaskan wilayahnya adalah menerusi pembelian. Pada tahun 1803, US beli Louisiana daripada Perancis dengan $ 15 juta (nilai hari ini: $340 juta). Sebab tu kat US ada nama-nama tempat yang berbunyi French (Chicago, Illinois, New Orleans), semua bekas jajahan Perancis. Pada tahun 1867, US beli Alaska daripada Rusia dengan $ 7.2 juta ($130 juta pada hari ini), deal yang Rusia menyesal sampai hari ini.

Tahun 1898, US beli Filipina, Guam dan Puerto Rico daripada Sepanyol dengan $ 20 juta ($620 juta pada hari ini). Tapi tu lebih kepada pampasan kepada kekalahan Sepanyol dalam Perang Sepanyol-US.

Dan Denmark sendiri pun pernah menjual Kepulauan Danish West Indies di Laut Caribbean kepada US pada tahun 1917. Danish West Indies ni kemudian dinamakan semula sebagai US Virgin Islands. Betul-betul “cash is king” lah US ni. Ni baru jual/beli negara.

Cuma, memasuki abad ke-20 dan ke-21, norma antarabangsa dah banyak berubah. Negara/negeri tidak lagi dianggap sebagai harta peribadi penguasa, jadi sebarang perubahan “sovereignty” kena serah kepada penduduk tempatan (“self-determination”). Sebab tu Putin nak rampas Crimea pun kena mengadakan referendum. Kekerasan dan wang bukan lagi cara yang absah untuk mendapatkan sesuatu wilayah dalam hubungan antarabangsa hari ni. Idea Trump ni kira old school sangat, sama old school dengan idea trade protectionism dia.

Tapi kenapa Trump nak sangat Greenland? Kalau nak faham, kena rujuk peta dunia.

Lokasi Greenland sebenarnya sangat strategik: ia sangat dekat dengan Rusia. Boleh dikatakan Greenland ialah “first line of defense” kepada Rusia, musuh azali US. Malah Greenland, Iceland dan UK boleh bentuk satu “GIUK” line yang mampu sekat Rusia dan juga semua negara Eropah (kecuali Perancis, Sepanyol dan Portugis) daripada mencapai Laut Atlantik.

Satu lagi sebab ialah geopolitik yang semakin rancak di Kutub Utara ekoran pencairan ais di kawasan tersebut. Dulu Kutub Utara ni penuh dengan ais, sejuk pulak tu, jadi kuasa-kuasa besar tak berapa ada aktiviti di situ. Tapi pemanasan global menyebabkan kawasan ais semakin hilang dan mewujudkan kawasan perairan yang baharu, dan kedua-dua Rusia dan China berminat untuk guna kawasan perairan Kutub Utara sebagai laluan perdagangan mereka. Jadi US pun tak boleh duduk diam, kena control somewhere untuk counter pengaruh Rusia-China.

Yang lebih kritikal, Greenland juga kaya dengan sumber rare earth (nadir bumi). Benda ni penting sebab China sekarang ialah pengeluar rare earth terbesar di dunia, dan ramai suspek China akan menyekat keluaran rare earth dalam perang dagang dengan US. Jadi US kena memastikan China tiada monopoli ke atas rare earth.

Malah China pada awal tahun ni pun dah mula melabur di Greenland Minerals Limited, syarikat Australia yang tengah menggali rare earth di Greenland. Jadi Trump bising-bising ni pun sebenarnya nak bagi signal dekat China je.

Kesimpulannya, “lawak” Trump pun sebenarnya tak adalah lawak sangat. Serious business. Apa yang dia nak buat semuanya berkaitan dengan kepentingan negara US. At least dia sedar tempat apa yang penting kepada US. Cuba tanya average Malaysian, kalau Malaysia boleh beli satu tempat, di mana harus Malaysia beli? Kebanyakan tak dapat jawab sebab tak ada pemahaman asas tentang kepentingan geopolitik Malaysia.


Russell Williams: Kolonel Pembunuh

Apabila berbicara tentang pembunuh bersiri, pasti kita akan
menyangka bahawa pembunuh itu merupakan seorang yang suka menyendiri dan
seorang yang terganggu fikirannya.

Namun artikel kali ini, adalah tentang seorang pembunuh yang
merupakan seorang pegawai kanan yang terkenal di dalam angkatan tentera dan
dipandang tinggi oleh masyarakat.

Latar Belakang

Russell Williams menurut rakan dan anggota bawahan dia di dalam
angkatan tentera, merupakan seorang anggota tentera contoh dan pemimpin yang
baik buat mereka semua.

Williams berkahwin dengan Mary Elizabeth Harriman pada tahun
1991. Ketika ini, dia berpangkat kapten di dalam angkatan tentera.

Lama kelamaan, Williams telah dinaikkan pangkat ke pangkat
kolonel, iaitu pada tahun 2009. Ketika ini, dia telah mula menjalankan tugas
sebagai ketua pangkalan tentera udara terbesar dan tersibuk di Kanada, iaitu
pengkalan udara CFB Trenton.

Dia yang mempunyai rekod perkhidmatan cemerlang, turut
pernah berkhidmat dan menjadi juruterbang yang bertanggungjawab membawa VIP dan
orang ternama, salah seorang daripadanya adalah Ratu Elizabeth II.

Bagaimanapun, di sebalik kejayaan dan pencapaian cemerlang dia
di dalam bidang ketenteraan, Williams turut menyembunyikan sisi gelap dia dari
pengetahuan umum. Tiada sesiapa, termasuk keluarga dia sendiri menyedari
perubahan serta kelakuan sumbang yang telah dilakukan oleh Williams.

Seorang Pervert

Di antara tahun 2007 sehingga 2009, Williams dikatakan telah
memecah masuk ke dalam 82 buah rumah yang terletak di dalam lingkungan bandar
Ontario, Ottawa, Tweed dan Belleville.

Di sebalik aktiviti pecah rumah itu, dia telah bertindak
mencuri pakaian dalam dan “bikini” milik ramai gadis. Dilaporkan
bahawa, mangsa kecurian pakaian dalam oleh Williams ini, paling muda berumur 9
tahun.

Selain itu, Williams juga dilaporkan pernah meninggalkan
ucapan ‘terima kasih’ atau “Merci” di dalam bahasa perancis, di dalam
komputer milik salah seorang daripada mangsa kecurian, iaitu seorang gadis
berumur 12 tahun. Perkara ini membuktikan bahawa dia mempunyai kecenderungan
terhadap kanak-kanak (pedofil)

Setelah memecah masuk ke dalam rumah, Williams bertindak
memakai pakaian dalam gadis-gadis tersebut, seterusnya beronani di atas katil
‘mangsanya’. Dia turut menjadi ‘model’ dan mengambil gambar dia sendiri memakai
pakaian dalam yang dicuri, untuk dijadikan koleksi.

Penghujung tahun 2009 pula menyaksikan ‘fetish’ “home
invasion” atau pecah masuk rumah oleh Williams ini, menjadi semakin teruk
lagi. Ini akhirnya menjurus dia kepada perlakuan lebih ganas, iaitu dia mula
bertindak merogol dan membunuh mangsanya.

Pada mulanya, Williams hanya menyerang, mengikat dan
mengambil gambar mangsa dalam keadaan berbogel. Bagaimanapun, mereka tidak
‘diapa-apakan’, dan hanya meninggalkan mangsanya begitu sahaja dalam keadaan
malu.

Namun pada November 2009, seorang juruteknik penerbangan
ketenteraan berumur 37 tahun iaitu Korporal Marie-France Comeau, ditemui mati
di dalam rumahnya. Kes ini telah dikaitkan dengan Williams.

Kemudian pada tahun 2010, Williams memecah masuk ke rumah
gadis bernama Jessica Lloyd yang berumur 27 tahun. Williams telah meletakkan
pita pelekat pada mata Jessica untuk menutupnya, kemudian merakam video dia
sedang merogol gadis malang itu.

Selepas itu, Williams telah membawa Jessica ke kediaman dia
yang berlainan, dan memaksa Jessica untuk mandi serta membersihkan diri
terlebih dahulu, sebelum merogol gadis itu sekali lagi dengan kejam.

Jessica berulang-kali merayu dan meminta supaya jangan
dibunuh. Membuat permohonan kali terakhir kepada Williams, Jessica berkata:

“Kalau saya mati, boleh tak awak pastikan yang mak saya
tahu bahawa saya sayangkan dia?”

Selepas itu, Williams bertindak memukul kepala Jessica
dengan menggunakan lampu suluh, gadis yang sudah lemah longlai akibat dirogol
berulang kali itu rebah ke dan tidak sedarkan diri. Williams seterusnya
menjerut leher gadis malang itu sehingga mati menggunakan seutas tali. Williams
kemudian menanam mayat gadis itu.

Terbongkar

Kehilangan Jessica hanya disedari pada 28 Januari. Selepas
itu, pihak berkuasa yang sedang menyiasat kehilangan gadis tersebut, menyedari
kehadiran bekas tayar yang aneh pada salji di perkarangan kediaman Jessica.

Seterusnya, pada tarikh 4 Februari 2010, pihak polis Ontario
bertindak melakukan pemeriksaan kesan tayar secara menyeluruh bagi pengguna
lebuhraya berhampiran kediaman Jessica. Kesan tayar yang agak sama ditemukan
oleh salah seorang pegawai polis, menunjukkan kesan tayar tersebut milik kereta
dipandu oleh Williams.

Dia pada ketika itu memandu kenderaan jenis “Nissan
Pathfinder” dan bukan BMW seperti yang biasanya digunakan.

Berdasarkan maklumat kesan tayar tersebut, pada 7 Februari
2010, pihak polis memanggil Williams untuk hadir ke balai bagi membantu
siasatan. Soal siasat yang berlangsung selama 10 jam itu, akhirnya membuatkan
Williams mengaku salah ke atas semua jenayah yang telah dia lakukan.

Apabila pihak polis memeriksa kesemua kediaman dia termasuk
kediaman keluarga di bandar Ottawa, mereka menjumpai pelbagai jenis pakaian
dalam, dan koleksi ratusan gambar-gambar mangsa dan pakaian dalam yang diambil.
Pada masa ini juga, Williams telah menunjukkan serta membawa pihak berkuasa ke
lokasi dia menanam mayat Jessica Lloyd, iaitu tidak jauh dari kediaman dia.

Russell Williams telah dijatuhkan hukuman penjara seumur
hidup, dan hanya layak mendapat parol selepas 25 tahun penjara sahaja.

Selain itu, dia telah dilucutkan jawatan dan segala pingat
yang telah diberikan ditarik balik. Baju seragam tentera dia dibakar, kereta
“Nissan Pathfinder” itu juga telah dimusnahkan. Bagaimanapun, dia
masih layak menerima bayaran pencen.


Macam Mana Asteroid Dapat Pupuskan Dinosaur?

Pada 66 juta tahun lalu, dinosaur pupus dihentam oleh asteroid. Lebih 75% spesis pupus. Pada masa itu, asteroid ini hanya menghentam satu tempat sahaja, iaitu di perairan Semenanjung Yucatan.

Bagaimana hentaman satu asteroid boleh musnahkan hidupan Bumi?

1. Asteroid yang menghentam Bumi 66 juta tahun dahulu mempunyai diameter sepanjang 10 km. Saiznya lebih besar daripada gunung Everest. 10 km dari permukaan Bumi dapat cecah ruang udara pesawat.

2. Ketika masuk ke atmosfera Bumi, asteroid ini bergerak selaju sekitar 30,000 m/s iaitu sekitar 87 kali ganda lebih laju daripada bunyi.

3. Asteroid ini menghentam laut cetek perairan Semenanjung Yucata. Hentamannya melepaskan tenaga setanding 900 bilion bθm yang pernah meletupkan Hiroshima & 100 juta bθm nuklear Tsar Bθmba. Asteroid ini hentam satu tempat saja, tapi memberikan kesan pada seluruh dunia.

4. Hentaman ini meninggalkan kerak seluas 100 kilometer dan sedalam hampir 30 kilometer. Impak ini menghasilkan gempa bermagnitud 12. Skala yang tidak pernah dihadapi oleh manusia.

Sebagai perbandingan, manusia pernah menghadapi gempa magnitud 9.6 di Chile, Selatan Amerika yang kesannya sampai beberapa negara Asia dan Australian dilanda tsunami.

Gempa skala 12 pada 66 juta tahun lalu telah menyebabkan terhasilkan gempa skala 9 di seluruh dunia. Satu gempa yang melahirkan banyak gempa kerana hentaman yang sangat kuat.

5. Seperti biasa, gempa akan menghasilkan tsunami. Pada ketika itu, tsunami melanda di seluruh dunia. Tsunaminya mempunyai ketinggian dari 100 meter hingga ke 1.5 kilometer. Menenggelamkan banyak daratan.

6. Kalau kita tepuk air yang tenang, air akan terpecik pada muka. Hentaman asteroid pada 66 juta tahun lalu telah menyebabkan batu-batu dan serpihan permukaan Bumi melantun keluar sehingga ke angkasa. Malah, terdapat sebahagiannya menghentam bulan.

Terdapat sebahagian lain yang melantun keluar kembali semula ke Bumi. Serpihan-serpihan ini menghentam seluruh dunia. Ibarat Bumi dihujani meteor. Bumi yang tenang bertukar menjadi Bumi yang sedang terbakar.

7. Gempa telah menyebabkan gunung berapi meletus di seluruh dunia. Debu yang dihasilkan serta asap kebakaran telah menutup atmosfera Bumi sehinggakan iklim menjadi sejuk kerana sinaran cahaya Matahari tidak dapat tembus. Udara Bumi bertoksik dan hujan asid membasahi Bumi.

8. Jika dibuat perbandingan, dinosaur hidup lebih lama berbanding manusia. Dinosaur berkelana selama 165 juta tahun, manusia baru 300 ribu tahun. Jika perαng nuklear tercetus, kesannya mungkin tak seteruk ini. Tapi cukup teruk untuk buatkan ramai manusia di seluruh dunia sengsara

Sekarang baru boleh faham kenapa sebiji asteroid gergasi yang hentam satu tempat boleh lenyapkan manusia?

Kalau anda berminat dengan artikel-artikel sains seperti ini, kami nak cadangkan anda buat pembelian pada buku terbaru kami, BIOLOGIA. Lebih banyak artikel sains, tetapi menarik dapat dibaca. Pembelian boleh dibuat di: http://bit.ly/BiologiaPengajian


Kenapa Rasullulah S.A.W Menghalau Yahudi Bani Qainuqa’?

Kisah ini berlaku pada tahun ke-dua Hijrah. Peristiwa ini berlaku setelah peristiwa Pertempuran Badar Al-Kubra. Selepas kekalahan pasukan Quraisy di medan Badar Al-Kubra, kelompok Yahudi Bani Qainuqa’ semakin menunjukkan tanda-tanda kebencian mereka terhadap Rasulullah SAW.

Perkara itu telah sampai ke pengetahuan Rasulullah SAW.Maka,Rasulullah SAW mengumpulkan penduduk-penduduk Yahudi Bani Qainuqa serta menasihati mereka. Rasulullah SAW berucap: “Wahai orang-orang Yahudi, berwaspadalah kamu dari tertimpa k eatas kamu sebagaimana tertimpa kemurkaannya ke atas keturunan Quraish. Masuklah kamu semua ke dalam Islam, kamu semua mengetahui bahawa aku ini nabi utusan sebagaimana kamu dapati dalam kitab kamu dan janji Allah pada kamu.”

Reaksi balas penduduk Yahudi Bani Qainuqa terhadap dakwah Nabi Muhammad SAW amatlah biadab.Mereka mengatakan: “Hai Muhammad, kamu jangan tertipu,memang kamu boleh berlawan dengan satu bangsa yang tidak ada pengalaman dalam pep.eran.gan. Sesungguhnya kami ini, demi Allah. Kalau kamu hendak mencuba dan ingin mengenal kami siapa dan jenis apa kami ini, bolehlah kamu mencuba!”

Namun, Rasulullah SAW masih bersabar dengan provokasi yang dilakukan oleh Yahudi Bani Qainuqa ini. Hinggalah suatu hari,seorang wanita Muslimah telah membawa barang jualan ke pasar Bani Qainuqa’. Sekumpulan Yahudi Bani Qainuqa’ telah cuba membuka aurat seorang wanita Muslimah. Perbuatan itu dilihat oleh beberapa pemuda Islam. Lantas, mereka segera memukul lelaki Yahudi yang melakukan perbuatan biadab itu. Lelaki Yahudi yang berada di pasar itu turut membantu rakan Yahudinya dan memukul pemuda Islam itu beramai-ramai.

Maka, terjadilah pergaduhan yang besar diantara Muslim dan Yahudi. Peristiwa ini mencetuskan kemarahan kaum Muslimin di Madinah. Maka, Rasulullah SAW memimpin pasukan Muslimin dan mengepung  perkampungan Bani Qainuqa’ selama lima belas hari. Yahudi Bani Qainuqa’ tidak menghadapi pasukan Rasulullah bahkan bersembunyi di dalam kubu-kubu mereka.

Timbullah rasa gerun dihati mereka dan mereka meminta untuk berunding dengan Rasulullah SAW. Akhirnya, Rasulullah SAW mengabulkan permintaan dan memberi mereka tiga hari untuk keluar dari Madinah menuju Syam. Begitulah pengakhiran Yahudi Bani Qainuqa’ di Kota Madinah.

Antara pengajaran yang dapat diambil dari kisah ini ialah, betapa tingginya maruah seorang wanita Muslimah didalam Islam. Hanya kerana tindakan Yahudi Bani Qainuqa’ ingin membuka auratnya, boleh mencetuskan pep.erang.an di Kota Madinah. Sesungguhnya maruah dan martabat seorang Muslimah amatlah dijunjung di dalam Islam.

RUJUKAN:

Fiqh Sirah – Syeikh Said Ramadhan Al-Buti

Sang Yatim Janji dan Kemenangan Yang Dijanjikan – Prof Dr Muhammad Sameh Said

Artikel dikirimkan oleh Muqri Nizam untuk The Patriots.